HAURIETIS AQUAS IN GAUDIO 

,,S radošću ćete crpiti vodu na izvorima Spasiteljevim" 


Enciklika Pape Pija XII. o štovanju Presvetog Srca Isusova 

15. svibnja 1956. 


Prijevod ove enciklike na hrvatski objavljen je. 
u nastavcima u Vjesniku Đakovačke biskupije 
1957. g u brojevima od 1. do 9. 




Časnoj Braći patrijarsima, primasima, nadbiskupima, biskupima i ostalim 
mjesnim ordinarijima koji žive u miru 
i zajednici s Apostolskom Stolicom 

Časna Braćo: Pozdrav i apostolski blagoslov. 

1. "S radošću ćete crpiti vodu na izvorima Spasiteljevim." Iz 12,3. Ovim 
se riječima kao značajnim slikama prorok Izaija poslužio da navijesti 
premnoga i prebogata Božja dobročinstva što će ih donijeti kršćansko 
doba.Velimo ove riječi same od sebe dolaze na pamet kad slavimo 
svršetak stote obljetnice otkako je Naš Predšasnik nezaboravne 
uspomene Pijo IX rado ispunio želje cijelog katoličkog svijeta i naredio 
da čitava Crkva slavi svetkovinu Presvetog Srca Isusova. 

Ovo štovanje izvire iz kreposti ljubavi 

2. Uistinu nije nikako moguće izbrojiti one darove što ih izlijeva u duše 
vjernika štovanje kojim časte Presveto Srce Isusovo. Ono ih čisti, 
udijeljuje im nebesku snagu i utjehu, pomaže im da steknu sve 
kreposti. Stoga se sjećamo mudre riječi apostola Jakova: "Svaki 
najbolji dar i savršeni poklon potiče odozgo i silazi od Oca svjetlosti" 
Jak 1,17. Mi s potpunim pravom gledamo u ovom štovanju koje se širi 
po cijelom svijetu sve većim žarom neprocjenjivu milost koju je 
utjelovljena Riječ i naš božanski Spasitelj u ovim zadnjim vjekovima 
udijelio svojoj Crkvi otajstvenoj Zaručnici. Ta On je jedini Posrednik 

milosti i istine među nebeskim Ocem i ljudskim rodom, I to u vrijeme 
kada je Crkva morala izdržati tolike napore i boriti se s tolikim 
poteškoćama. Dok Crkva uživa ovu neprocjenjivu blagodat ne može 
očitovati žarču ljubav prema svom božanskom Utemeljitelju niti 
obilnijim načinom iskoristiti onaj poziv o kojem govori sveti Ivan 
Evanđelista da ga je sam Isus Krist nama upravio: "Na posljednji veliki 
dan blagdana stade Isus i povika: ako je tko žedan neka dođe k meni i 
pije, koji vjeruje u mene. Kao što veli Pismo, rijeke žive vode teći će iz 
njegove utrobe. Ovo pak reče Isus za Duha kojeg su imali primiti oni 
koji vjeruju u njega" Iv 7,37-39. Onima koji su slušali govor Isusov 
zacijelo nije bilo teško razumjeti ove riječi kojima je obećavao "vrelo 
žive vode" što će provreti iz njegovih grudi, o proroštvima svetih 
proroka Izaije, Ezekiela i Zaharije koji su proricali o kraljevstvu 
Mesijinu isto tako o onoj tipičnoj pećini iz koje je čudom potekla voda 
kad je Mojsije o nju udario štapom. Usp.: Iz 12,3; Ez 47,1-12; Zah 
13,1; Ez 17,1-7; Br 20,7-13; 1 Kor 10,4; Otk 7,1722,1. 

3. Duh Sveti je prvi izvor ljubavi jer je On osobna Ljubav kako Oca tako i 
Sina u krilu uzvišenog Trojstva. Punim pravom dakle Apostol naroda 
kao da tumači riječi Isusa Krista pripisuje ovom Duhu Ljubavi 
izlijevanje ljubavi u duše vjernika: "Ljubav Božja izlivena je u naša srca 
po Duhu Svetom koji nam je darovan." Rim 5,5. 

4. Sveto Pismo tvrdi da postoji najuža veza između Duha Svetoga i 
božanske Ljubavi koja mora gorjeti u dušama kršćana - ovaj Duh je 
sama Ljubav. Časna braćo, ova nam veza svima obilno pokazuje pravu 
nutarnju narav onog štovanja koje valja iskazivati Presvetom Srcu 
Isusa Krista. Posve je naime bjelodano da je ovo štovanje najuzvišeniji 
čin bogoštovlja ako promatramo njegovu posebnu vlastitost u koliko 
ono zahtijeva od nas potpunu i apsolutnu volju da se predamo i 
posvetimo ljubavi božanskog Otkupitelja, ta njegovo ranjeno Srce je 
živi znak i kazalo ove ljubavi. Također je sigurno dapače ovo štovanje 
nekim uzvišenijim načinom to zahtijeva da i mi svoju ljubav 
uzvraćamo božanskoj Ljubavi. Uistinu ljudi će samo silom ljubavi 
postići da će se njihova srca potpuno i savršeno podlagati gospodstvu 
najvišeg Bića jer težnja naše ljubavi tako se ujedinjuje s Božjom 
voljom te one postaju kao jedna stvar po onoj riječi: "Tko se združi s 
Gospodinom jedan je duh (s njime) Rim 5,5. 

I. ŠTOVANJE PRESVETOG SRCA 
POČIVA NA ČVRSTIM TEMELJIMA 


5. Crkva je štovanje Presvetog Srca Isusova uvijek toliko cijenila i cijeni 
te svim načinima nastoji da se ono goji po cijelom svijetu i širi među 
kršćanskim narodima, isto tako svom pomnjom se trudi da ga brani 
protiv zabluda tzv. naturalizma i sentimentalizma. Ipak treba vrlo 
žaliti što neki kršćani kako u prijašnja vremena tako i u naše doba 
toliko ne časte i ne cijene ovo najplemenitije štovanje pa katkad i 
takvi koji ispovijedaju da su oduševljeni sljedbenici katoličke vjere i da 
teže kako bi postigli svetost. 

Zablude onih koji umanjuju ili preziru to štovanje 

6. "O kad bi razumio dar Božji" Iv 4,10. Časna Braćo! Mi koji smo 
tajnovitom Božjom Providnošću izabrani za čuvare i djelitelje onog 
svetog blaga vjere i pobožnosti što ga je božanski Otkupitelj povjerio 
svojoj Crkvi, svekolike one opominjemo radi odgovornosti Naše 
službe. Štovanje Srca Isusova slavi slavlje nad zabludama i nad 
nehajem ljudi te je proželo svoje otajstveno Tijelo. Ipak spomenuta 
Naša djeca još trpe od predrasuda, dapače katkada idu tako daleko te 
misle da je ovo štovanje od male pomoći za duševne potrebe Crkve i 
ljudskog roda koje su tako velike u ovo naše doba, a možda da je 
štetno. Ima i takvih koji samo glavnu bitnost ovog štovanja miješaju i 
izjednačuju s raznim posebnim pobožnostima što ih Crkva odobrava i 
njeguje ali ih ne nalaže. Oni drže da je ovo štovanje nešto povrh toga 
dodano pa se svaki može s njim služiti po svojoj volji. Ima ih također 
koji nagađaju da je ovo štovanje na teret pa da od njega imaju malu ili 
nikakvu korist naročito oni koji se bore za kraljevstvo Božje koji su 
sebi postavili za glavnu svrhu da ulažu sile, sredstva i vrijeme za 
obranu, širenje i tumačenje katoličke istine, da promiču kršćansku 
nauku o društvenom uređenju i da djeluju za one vrste i djela 
bogoštovlja koja smatraju za mnogo potrebnija u današnje vrijeme. 
Napokon ne manjka ni takvih koji nisu uvjereni da je ovo štovanje 
silno pomagalo da bi se dobro uredilo i preporodilo kršćansko 

vladanje, kako u privatnom životu pojedinaca tako i u obitelji. Što više 
oni u ovom štovanju gledaju neku pobožnost koju njeguju osjetila, a 
ne razum i duh, zato ona pristaje više ženama, a ne dolikuje 
naobraženim ljudima. 

7. Ima ih nadalje koji znajući da ovo štovanje traži u prvom redu pokoru, 
zadovoljštinu i ostale kreposti što ih nazivlju "pasivnim" jer one ne 
rađaju vidljivim plodovima. Stoga oni ne smatraju ovo štovanje 
sposobnim za njegovanje duhovne bogoljubnosti u naše doba. Ova 
naime mora težiti za javnom i živom djelotvornošću kako će katolička 
vjera izvojštiti pobjedu i snažno braniti kršćansko ćudoređe. Svima je 
poznato kako ovo ćudoređe biva lako otrovano lažnim učenjem onih 
koji drže da sve vjere imaju jednaku vrijednost. Oni niječu svaku 
razliku u spoznavanju i u praksi među istinom i neistinom. Dapače 
spomenuti usisavaju pogubni otrov ateističkog materijalizma i 
laicizma. 


Pouke posljednjih Papa 

8. Časna braćo! Tko da ne uviđa kako se ovo mišljenje posve udaljuje od 
odluka što su ih Naši Predšasnici javno proglasili s ove katedre istine 
kad su javno odobrili štovanje Presvetog Srca Isusova? Tko da se 
usudi tvrditi da je nekorisna i nepodesna za ovo naše doba ona 
pobožnost koju je Naš Predšasnik besmrtne uspomene Leon XIII. 
proglasio za "najprokušaniju vrstu bogoštovlja"? On se nije 
ustručavao tvrditi da se ona ima smatrati za moćno pomagalo koje je 
kadro izliječiti baš ona zla što također danas razdiru i zabrinjavaju 
sigurno žešće i općenitije pojedine ljude i cijelo ljudsko društvo. Leon 
je pisao: "Ova će pobožnost biti svima korisna, zato je svima 
preporučamo". Dodao je ovim opomenama i sokoljenju i ove riječi što 
se odnose i na štovanje Presvetog Srca Isusova: "Odavle potječu ona 
zla koja nas već dugo tište i koja nas snažno gone da tražimo pomoć 
od onoga koji nas može od njih svojom moću osloboditi. Tko je pak 
taj, ako ne Isus Krist, Jedinorođeni Sin Božji!" "Jer pod nebom nije 
ljudima dano drugo ime u kojemu možemo naći spasenje" Act 4,12. 
Valja nam se dakle utjecati Onome koji je Put, Istina i Život" ( Enc. 
Annum Socrum, Acta Leonis.) 

9. I Naš najbliži Predšasnik blažene uspomene Pijo XI. svjedočio je da je 
jednako hvale vrijedno i prikladno ovo štovanje za njegovanje 
kršćanske bogoljubnosti kad je pisao u okružnici: "Zar nije u ovom 
obliku bogoljubnosti sadržana cijela vjera i zato pravilo savršenijeg 
života budući da ona uspješnije pomaže duše da duboko upoznaju 
Krista Gospodina i snažnije srca priklanja da Ga žarče ljube i vjernije 
nasljeduju?" Enc. Miserentissimus Redemptor. Nama je isto tako kao i 
Našim Predšasnicima ova važna istina jasna i Mi je odobravamo. Kad 
smo preuzeli čast Vrhovnog Svećeništva, golemom radošću smo 
gledali kako je štovanje Presvetog Srca Isusova sretno poraslo među 
kršćanskim narodima i kako upravo slavi slavlje. Radovali smo se radi 
toga što iz ovog štovanja za cijelu Crkvu dotječu nebrojene 
spasonosne blagodati. A to smo rado izjavili već u prvoj svojoj 
Okružnici Summi Pontificatus. Ovi pak plodovi u godinama Našeg 
Vrhovnog Svećeništva nisu se umanjili niti brojem niti snagom ni 
dobrotom već su se naprotiv umnožili - ove godine, istina pune su 
tjeskoba i tegoba ali također i neizrecivih utjeha. Sretno su naime nikli 
razni pothvati korisni za njegovanje ovog štovanja i vrlo podesni za 
potrebe naših vremena: to su društva za unapređivanje duhovne 
kulture, vjere i dobrotvornosti, nadalje štampana djela koja 
osvjetljuju nauku historijsku, asketsku ili mističnu o ovom predmetu 
osim toga bogoljubna djela zadovoljštine. Posebno valja istaknuti ona 
svjedočanstva žarke bogoljubnosti što ih je ostvarilo "Društvo 
molitvenog apostola". Ovo je društvo najviše sretno poradilo i 
postiglo da su se Presvetom Srcu Isusovu posvetili obiteljske 
zajednice, zavodi, ustanove, pa katkad i narodi. Mi smo očinskim 
srcem nerijetko pohvaljivali ova djela napose u raznim pismima o 
ovom predmetu ili osobnim govorima i preko radija Usp.. AAS 
XXXVII. 


Cilj okružnice: proučavati temeljna načela štovanja Presvetog Srca 

10. Časna braćo! Očinskim srcem Vas potičemo da zajedno s Nama 
uzdajete najveće hvale i najtoplije zahvale Bogu, darovatelju svih 
dobara kad gledamo kako iz Presvetog Srca Našeg Otkupitelja izvire 
obilje spasonosnih voda to jest nebeskih milosti višnje Ljubavi te 
natapa nebrojene sinove katoličke Crkve nadahnućem i djelovanjem 
božanskoga Duha. Zato ćemo se poslužiti snažnim riječima Apostola 
naroda: "Onome koji može učiniti sve mnogo obilnije nego što mi 

molimo ili shvaćamo po moći što djeluje u nama, njemu neka bude 
slava u Crkvi i u Isusu Kristu kroz sve naraštaje u vijeke vjekova. 
Amen" Ef 3,20-21. Nakon što smo uzdali dužnu hvalu vječnom 
Božanstvu želimo potaknuti Vas i sve predrage sinove Crkve ovom 
Okružnicom da biste svim srcem promišljali ona načela koja proizlaze 
iz Svetog Pisma i iz naučavanja svetih Otaca i bogoslova na kojima kao 
na čvrstim temeljima počiva štovanje Presvetog Srca Isusova. Mi smo 
naime posve uvjereni da ćemo samo tada kad duboko proniknemo u 
prvotnu i uzvišenu narav ovog štovanja prosvijetljeni svijetlom od 
Boga objavljene istine, tvrdimo da ćemo samo tada moći pravo i 
potpuno procijeniti njegovu neusporedivu uzvišenost i njegovo 
neiscrpivo bogatstvo nebeskih darova Tada ćemo moći dostojno 
slaviti prvo navršeno stoljeće otkako je svetkovina Presvetog Srca 
uvedena u cijeloj Crkvi i nebrojene blagodati što su potakle iz ovog 
štovanja kad ih budemo pobožno promatrali ili o njima razmišljali. 

11.U tu svrhu Mi namjeravamo pružiti spasonosnu hranu dušama 
Kristovih vjernika. Kad se budu njome hranili lakše će moći dublje 
razumjeti pravu narav ovog štovanja i crpiti iz njega bogate plodove 
Zato smo nakanili protumačiti one dijelove St. i N. Zavjeta u kojima je 
objavljena i prikazana neizmjerna ljubav Božja prema ljudskome rodu. 
Istina, ovu ljubav mi nikada nećemo moći dovoljno shvatiti. Zatim 
ćemo se dotaknuti, kako bude zgodno, glavnih točaka onog 
naučavanja što su nam ga pružili crkveni Oci i učitelji. Napokon ćemo 
nastojati da osvijetlimo onu najužu vezu koja postoji između one 
bogoljubnosti što je valja iskazivati Srcu Božanskog Otkupitelja te 
štovanja što ga dugujemo njegovoj ljubavi i ljubavi prema uzvišenom 
Trojstvu, t.j. ljubavi prema svim ljudima; jer, kada budu osvijetljene 
najvažnije istine ove najplemenitije bogoljubnosti na kojima se ona 
osniva onim svijetlom što izvire iz Svetog Pisma i iz naučavanja naših 
pređa, uvjereni smo da će kršćani moći "s radošću lakše crpiti vodu iz 
izvora Spasiteljevih" Iz 12,3. Moramo znati da je u ovome glavna 
važnost da razumijemo u čemu je značenje štovanja Presvetog Srca 
Isusova u liturgiji Crkve i njezinom unutarnjem životu i djelovanju. 
Tada će vjernici moći ubirati one duhovne plodove kojima će 
pojedinci moći spasonosno popravljati svoj život što je toliko na srcu 
pastirima Kristova stada. 

Zašto Crkva pridaje Presvetom Srcu štovanje kao Bogu 

12. Da bi svi mogli ispravnije shvatiti učenje što ga pružaju predloženi 
spisi Starog i Novoga Zavjeta u onom što se odnosi na ovo štovanje 
neophodno je nužno da pred očima imamo razlog radi kojega Crkva 
iskazuje štovanje kao Bogu Srcu Božanskog Otkupitelja. Časna Braćo! 
Vama je zacijelo poznato da ova činjenica ima dvostruki uzrok. Prvi se 
temelji na načelu koje vrijedi i za ostale presvete udove Tijela Isusa 
Krista. Znamo naime da je njegovo Srce kao najplemenitiji dio ljudske 
naravi osobno (hipostatice) sjedinjeno s Osobom Božanske Riječi. 
Zato Njemu moramo iskazivati isto štovanje klanjanja kojim Crkva 
časti samu Osobu Utjelovoljenoga Sina Božjega. Ovo moramo 
vjerovati kao istinu katoličke vjere budući da je taj članak svečano 
proglasio već prvi crkveni sabor u Efezu i drugi sabor u Carigradu 
Sacrorum Conciliorum Ampliss. Drugi uzrok posebno se odnosi na 
Srce Božanskog Otkupitelja. Ovo također posebnim načinom zahtijeva 
da Mu iskazujemo božansko štovanje. Ovaj razlog leži u tome što je 
njegovo Srce više nego li svi ostali udovi njegova Tijela prirodno 
kazalo i znak njegove neizmjerne ljubavi prema ljudskome rodu. Naš 
Predšasnik besmrtnog spomena Leon XIII. piše: "U presvetom Srcu 
nalazi se znak i izražena slika neizmjerne ljubavi Isusa Krista. Zato nas 
ona sama potiče da Mu uzvraćamo ljubav" Annum sacrum: Acta 
Leonis. 

13. Posve je sigurno da Sveto Pismo nikada ne govori jasno o posebnom 
štovanju i ljubavi koja bi se iskazivala Srcu Utjelovljene Riječi ukoliko 
je ono znak prežarke njegove ljubavi. To treba zacijelo otvoreno 
priznati. Ova je ljubav glavni razlog ovoga štovanja. Ipak se ne 
smijemo čuditi niti ikako o tome sumnjati da Sveto Pismo Staroga i 
Novoga Zavjeta takvim slikama opisuje božansku ljubav prema nama i 
preporučuje toliko da to mora silno potresti dušu. Sveto Pismo iznosi 
pred nas takve slike koje unaprijed navješćuju dolazak Sina Božjega u 
čovječjoj naravi. Zato ih možemo smatrati sretnim znakom i kazalom 
one najplemenitije božankse ljubavi t.j. presvetog i klanjanja 
dostojnog Srca Božanskog Otkupitelja. 

Slike štovanja Presvetog Srca u Starom Zavjetu 

14. Mislimo da nije potrebno za ovu našu stvar iznositi mnoge dokaze iz 
knjiga St. Zavjeta koje sadrže istine od davnine od Boga objavljene. 
Smatramo da je dovoljno dozvati u pamet onaj ugovor što je učinjen 

među Bogom i narodom i posvećen mirovnim žrtvama. Glavni njegov 
zakon urezao je Mojsije u dvije ploče 
Usp. Izl 34,27-28, a proroci su ga tumačili. Taj ugovor nije bio samo 
učvršćen vezama najvišeg Božjeg gospodstva i dužne poslušnosti 
ljudi, nego se temeljio i hranio uzvišenijim razlozima ljubavi. Ta niti 
za izraelski narod nije bio strah od božanske osvete glavni razlog da 
se pokorava Bogu. Taj strah zadavali su mu gromovi i munje što su 
tutnjili i sijevali s vrha brda Sinaja. Razlog tome bila je ljubav koju je 
Bogu dugovao: "Čuj, Izraele, Gospod je Bog naš, Gospod jedini! Ljubi 
Gospoda Boga svojega svim srcem, svom dušom, i svom snagom 
svojom ! One zapovijedi što ti ih dajem danas neka ti budu u srce 
upisane" Pnz 6, 4-6. 

15.Anđeoski naučitelj naziva s potpunim pravom Mojsija i proroke 
"starješinama" izabranog naroda Sum. Theol. Ne čudimo se što su oni 
bili uvjereni da je ova zapovijed ljubavi temelj cijelog zakona. Zato su 
oni sve odnošaje i veze što postoje među Bogom i njihovim narodom 
opisivali pomoću slika što su ih uzimali iz međusobne ljubavi oca i 
sinova ili bračnih drugova a nisu se služili strogim slikama iz 
nadnaravnog Božjeg gospodstva ili iz dužne i bojažljive podložnosti 
sviju nas Bogu. Navedimo neke primjere. Kad je Mojsije pjevao svoju 
preslavnu pjesmu i zahvalu što je narod oslobođen iz egipatskog 
sužanjstva htio je istaknuti da se to zbilo Božjom moću. Zato se on 
poslužio mislima i prispodobama koje silno potresaju dušu: "Kao što 
se orao koji stražari nad gnijezdom svojim uzdiže, iznad ptića svojih 
rasprostire (Bog) krila svoja, uzima ih i nosi jakim krilima svojim" Pnz 
32,11. Ali možda nijedan drugi prorok kao što Ozeja ne izražava i ne 
ističe tako silno ljubav kojom Bog nikada ne prestaje ljubiti svoj 
narod. Ovaj se prorok ističe između manjih proroka velebnim i 
sažetim govorom. U njegovim knjigama Bog očituje takvu ljubav 
prema izabranom narodu, naime pravednu i punu svete brižljivosti 
kakva je ljubav milosrdnog i Ijubećeg oca ili zaručnika čija je ljubav 
pogrđena. Radi se o ljubavi koja je daleko od toga da se umanji ili 
prestane zbog nevjere izdajica i golemih zločina. Ona, istina, njih 
pravedno kažnjava ali samo zato da zalutalu i nevjernu zaručnicu i 
nezahvalne sinove pomiri, očisti, te da ih opet sa sobom sjedini 
obnovivši i učvrstivši veze ljubavi; a nipošto ne misli da ih odbaci i 
protjera. "Kad je Izrael bio mlad zavolio sam ga i pozvao sina svoga iz 
Egipta. Ipak sam ja bio poput hranitelja Efraimu, nosio sam ih na 
rukama svojim. Ali oni nisu spoznali da sam bio njihov spasitelj. 



9 


Vezama dobrote vukao sam ih k sebi, užetima ljubavi. S njihove šije 
skidao sam kao jaram, sagibao sam se k njemu, davao mu hranu. 
Izliječit ću njihove rane i srdačno ih ljubiti jer se moj gnjev odvratio od 
njih. Bit ću Izraelu kao rosa. Cvjetat će kao ljiljan. Ukorijenit će se kao 
libanski cedri" Os 11, 1, 3-4; 14, 5-6. 

16.Prorok Izaija donosi slične misli kada navodi, kao da sam Bog 
razgovara s izabranim narodom ovakvim suprotnim riječima: "A ipak 
se tužio Sion: ostavio me je Gospod. Zaboravio me Svemogući. Zar 
može zaboraviti žena svoje djetešce? Ne smiluje li se plodu svoga 
tijela? Pa da bi ga ona i zaboravila ja ne zaboravljam tebe" Is 49, 14- 
15. Ne manje diraju u srce riječi kojima pisac Pjesme nad pjesmama 
opisuje vrlo značajno veze međusobne ljubavi, služeći se slikama 
bračne ljubavi koje sjedinjuju Boga i njegov ljubljeni narod: "Kao ljiljan 
među trnjem prijateljica je moja među djevojkama. Moj je dragi moj, 
a ja sam njegova ! On je pastir na poljanama ljiljana. Kao pečat 
postavljam se tebi na srce, na ruku tvoju kao pečat. Jest, ljubav je jaka 
kao smrt. Ljubomornost ljubavi tvrda je kao svijet mrtvih, žar je njezin 
kao oganj plameni, munje su njezini plamenovi" [Cant 2,2; 6, 2; 8, 6.) 

17.Ova najnježnija, praštajuća i strpljiva ljubav Božja, narod izraelski 
nikad posve ne zabacuje iako ga odurava što gomila zločine na 
zločine. Premda je ova ljubav silna i uzvišena ipak je bila samo blaženi 
vjesnik one prežarke ljubavi koju će ljudima obećani Spasitelj iz svoga 
Preljubljenog Srca na sve proširiti. Ova je ljubav imala biti uzor našoj 
ljubavi i temelj Novog Zavjeta. Uistinu, samo je Jedinorođeni Sin Očev 
i Riječ postala tijelom, "puna milosti i istine" Iv 1, 14, kad je došao k 
ljudima koji su stenjali pod teretom nebrojenih grijeha i bijeda po 
svojoj čovječjoj naravi osobno sjedinjenoj s Božanskom Osobom 
mogao otvoriti ljudskom rodu "izvor žive vode". On će pak preobilno 
natapati suhu zemlju te je učiniti cvatućim i plodonosnim vrtom. Čini 
se da je već prorok Jeremija unaprijed najavio ovaj posve čudnovati 
događaj koji će biti djelo premilosrdne vječne Božje ljubavi. Evo 
njegovih riječi: "Ljubavlju vječnom ljubim te, zato sam te privukao u 
milosrđu jer evo dolazi vrijeme, govori Gospod, kad ću učiniti novi 
zavjet s domom Izraelovim poslije onih dana, govori Gospod: stavit ću 
zakon svoj u srce njihovo, i upisat ću ga u dušu njihovu. Tad ću biti 
Bog njihov, a oni će biti narod moj jer ću im oprostiti krivnju njihovu i 
grijeha se njihovih neću više spominjati" Jer 31,3; 31, 33-34. 

II. NOVI ZAVJET I PREDAJA 

Ljubav Božja u otajstvu Utjelovljenja 

i Otkupljenja prema Evanđelju 

18.Iz Evanđelja je sigurno i dokazano samo ovo: Novi Zavjet je stvoren 
među Bogom i ljudima. Onaj Zavjet što ga je Mojsije sklopio među 
Bogom i narodom Izraelskim nije bio ništa drugo nego znak i kazalo 
Novoga Zavjeta što ga je unaprijed navijestio prorok Jeremija. 
Tvrdimo da je Novi Zavjet stvarno ono što je utjelovljena Riječ 
odredila i izvela kad nas je pomirila pomoću Božanske milosti. 
Moramo vjerovati da je ovaj Zavjet neusporedivo uzvišeniji i čvršći 
zato što je posvećen njegovom presvetom Krvlju a ne kao onaj Stari 
krvlju jaraca i teladi. Ovu su Krv unaprijed navješćivale one pomirne 
nerazumne životinje: "Jaganjca Božjeg koji ništi grijehe svijeta" Usp. Iv 
1, 29; Hebr 9, 18-28; 10, 1-17. Kršćanski naime Zavjet mnogo jasnije 
dokazuje negoli Stari da nije utvrđen u duhu ropskom niti se temelji 
na duhu straha već je utvrđen u duhu onog prijateljstva koje valja da 
vlada među ocem i sinom. Ovaj je Zavjet učvršćen i hrani se obilnijim 
izlijevanjem Božanske milosti i istine. To potvrđuje sveti Ivan 
Evanđelista ovim riječima: "Od punine njegove mi svi primismo milost 
za milost. Po Mojsiju bio je dan zakon, po Isusu Kristu dođe milost i 
istina" Iv 1,16-17. 

19.Ovo je misao onog učenika "koga je Isus ljubio i koji je na zadnjoj 
Večeri počivao na njegovim grudima" Iv 21, 20. On nas je ovim 
riječima uveo u samu tajnu neizmjerne ljubavi Utjelovljene Riječi. 
Zato se čini, da je. Časna Braćo, dostojno, pravedno, pravo i 
spasonosno da se malo pozabavimo u preslatkom promatranju ove 
tajne. Nek nas prosvijetli ono svijetlo što odsijeva iz Evanđelja i 
osvjetljuje ovu tajnu da bismo i mi mogli postići plod i izvršiti želju o 
kojoj govori Apostol naroda u poslanici Efežanima: "Da Krist stanuje 
po vjeri u vašim srcima. Da ukorijenjeni i utvrđeni u ljubavi sa svim 
svetima možete dokučiti koja je širina i dužina i visina i dubina i da 
možete spoznati Kristovu ljubav koja prelazi svako znanje da se 
napunite svakim Božjim obiljem" Ef 3,17-19. 

20.Tajna Božanskog Otkupljenja u prvom redu i po svojoj prirodi je tajna 
ljubavi. To je pravedna ljubav Kristova prema nebeskom Ocu. Njemu 

je Krist ljubavlju i posluhom u srcu prinio Žrtvu na Križu i time podao 
Ocu najobilniju i neizmjernu zadovoljštinu koju Mu je dugovao ljudski 
rod za svoje grijehe. Sveti Toma piše: "Budući da je Krist trpio iz 
ljubavi i posluha, pružio je Bogu veću zadovoljštinu nego bi to 
zahtijevala naknada za sve grijehe ljudskog roda" Sum. Theol. Tajna 
Otkupljenja je nadalje tajna milosrdne ljubavi uzvišenog Trojstva i 
Božanskog Otkupitelja prema svim ljudima. Oni nisu nikako bili u 
mogućnosti pružiti zadovoljštinu za svoje zločine Miserentissimus 
Redemptor. Zato je Krist prolio za nas svoju Predragocjenu Krv i 
stekao nam neprocjenjivo bogatstvo zasluga. On je time obnovio i 
izvršio onaj prijateljski savez među Bogom i ljudima. Taj savez je bio 
raskinut u zemaljskom raju nesretnim Adamovim padom, a zatim 
nebrojenim grijesima izabranog naroda. Stoga je Božanski Otkupitelj, 
kao naš zakoniti i savršeni Posrednik, u prežarkoj svojoj ljubavi prema 
nama, potpuno isplatio Božanskoj Pravdi dužnosti i dugove ljudskog 
roda. On je zacijelo izveo ono čudesno izmirenje Božanske Pravde s 
Božanskim Milosrđem. U tome pak stoji tajna našeg spasenja koja 
nadilazi sve ostale tajne. Mudro je ovo protumačio anđeoski naučitelj 
ovim riječima: "Tvrdimo da je dolikovalo Pravdi i Milosrđu da čovjek 
bude izbavljen po muci Kristovoj. Dolikovalo je pravdi jer je Krist 
svojom mukom zadovoljio za grijeh ljudskog roda. Tako je čovjek 
izbavljen Kristovom pravdom. Dolikovalo je milosrđu, jer kako čovjek 
nije mogao sam po sebi zadovoljiti za grijeh cijele ljudske naravi, Bog 
mu je dao svoga Sina kao pomiritelja. U tom je pak obilnije milosrđe 
nego da je oprostio grijehe bez zadovoljštine. Zato je pisano: "Bog, 
koji je bogat u milosrđu, radi velike svoje ljubavi kojom nas je ljubio, i 
nas, koji smo bili mrtvi poradi grijeha, oživi s Kristom" Ef 2, 4; Sum. 
Theol. 


Trostruka Otkupiteljeva ljubav prema ljudskom rodu 

21.Da bismo uistinu bili kadri, koliko je to smrtnicima moguće, 
"razumjeti sa svim svetima koja je širina i dužina, i visina i dubina" Ef 
3, 18 tajne ljubavi Utjelovljene Riječi prema nebeskom Ocu i prema 
ljudima, okaljanim grijehom, zato nam valja imati na pameti da 
njegova ljubav nije bila samo duhovna, kako dolikuje Bogu, jer "Bog je 
duh" Iv 4, 24. Dakako, ovakve je naravi bila ljubav kojom je Bog ljubio 
naše praroditelje i židovski narod. Zato su izrazi čovječanske, 
obiteljske i očinske ljubavi kazalo i izrazi najistinitije, ali posve 

duhovne ljubavi što ju je Bog iskazivao ljudskome rodu. Ovakve izraze 
čitamo u psalmima, u knjigama proroka i u Pjesmi nad pjesmama. 
Naprotiv ljubav kojom diše Evanđelje, Poslanice apostola i stranice 
Otkrivenja, koje nam uistinu rišu ljubav Srca Isusa Krista, ne izražavaju 
samo Božansku ljubav, nego i ljudske osjećaje ljubavi. Ovo je zacijelo 
najsigurnija istina za sve one koji ispovijedaju katoličko ime. Ta Riječ 
Božja nije uzela prividno i neistinito tijelo, kako su tvrdili neki heretici 
već u prvom kršćanskom stoljeću. Njih osuđuje apostol Ivan ovim 
najozbiljnijim riječima: "Jer mnogi zavoditelji izađoše u svijet koji ne 
priznaju da je Isus Krist došao u tijelu; ovo je zavoditelj i antikrist" 2 Iv 
7. Krist je uistinu sa svojom Božanskom Osobom sjedinio pravu 
čovječju narav, jedincatu, potpunu i savršenu. Ona je moću Duha 
Svetoga začeta u prečistom krilu Marije Djevice Usp. Lk 1, 35. Nije 
dakle ništa nedostajalo onoj čovječjoj naravi koju je Riječ Božja 
sjedinila sa sobom. Takvu je zacijelo uzeo da nije bila nimalo 
umanjena, nimalo promijenjena u onome što se odnosi na njezinu 
duhovnu i tjelesnu vlastitost: to jest obdarenu razumom i voljom i 
ostalim nutarnjim i izvanjim moćima za spoznavanje. Isto tako 
težnjama sjetila i sa svim prirodnim nagnućima. Sve ovo naučava kat. 
Crkva kao istine svečano potvrđene i utvrđene od Rimskih biskupa i 
općih sabora. "Cijeli sa svojim i našim vlastitostima - totus in suis, 
totus in nostris" S. Lav Veliki: Epist. dogm. "Lectis dilectionis tuae" ad 
Flavianum Const. Patr., "perfectus in deitate et idem perfectus in 
humanitate" Kalced. sabor , "totus Deus homo et totus homo Deus" 
S. Geiazije Papa Necessarium de duabus naturiš in Christo. 

22.Radi toga nikako ne možemo sumnjati da je Isus Krist dobio pravo 
tijelo, obdareno svim njemu vlastitim osjećajima, među kojima je 
najodličnija ljubav. Isto tako ne možemo nikako sumnjati da je 
posjedovao fizičko Srce koje je slično našemu, budući da bez ovog 
najodličnijeg tjelesnog organa ne može čovjek živjeti, a niti 
čuvstvovati. Zato je Srce Isusa Krista bilo osobno sjedinjeno s 
Božanskom Osobom Riječi. Ono je nesumnjivo kucalo od ljubavi i 
njime su strujali i svi ostali osjećaji. Ovi su se osjećaji savršeno slagali i 
bili suglasni s čovječjom voljom koja je bila ispunjena Božanskom 
ljubavlju i sa samom neizmjernom ljubavlju koju dijeli Sin s Ocem i s 
Duhom Svetim. Zato nikad nije bilo nešto protivno ili neskladno među 
ove tri ljubavi. Usp. S. Toma Sum. Theol. 

23.Riječ Božja uzela je sebi pravu i savršenu ljudsku narav i stvorila si i 
uobličila tjelesno srce. Ono je moglo, kao i naše, trpjeti i biti 
probodeno. To je nužno istaknuti i promatrati u onome svijetlu koje 
izvire iz osobnog i bitnog sjedinjenja, ali također i u onome svijetlu što 
izvire iz Otkupljenja ljudi koje je njezin nadopuna. Velimo da to 
nekima može biti gotovo sablazan i ludost, kako je to Raspeti Krist i 
bio Židovima i poganima. Usp. 1 Kor 1, 23. Vjerodostojni spomenici 
kat. vjere koji se posve podudaraju sa Sv. Pismom, uvjeravaju nas da 
je Jedinorođeni Sin Božji uzeo ljudsku patničku i smrtnu narav. On je 
to učinio u prvom redu stoga jer je odlučio da prinese krvnu žrtvu 
viseći na križu da dovrši djelo ljudskoga spasenja. Uostalom, ovo 
naučava Apostol naroda, kad ovako piše: "Jer onaj koji posvećuje i oni 
koji se posvećuju svi su od jednoga. Zato se ne stidi zvati ih braćom, 
govoreći: Objavit ću ime tvoje braći svojoj. I opet: Evo ja i djeca moja 
koju mi je dao Bog. A jer djeca zajednički imaju tijelo i krv i on uze 
jednako dijela u tome. Zato je trebalo da bude u svemu sličan braći, 
da bude milosrdan i vjeran Veliki svećenik, da zadovolji za grijehe 
naroda. Jer zato što je trpio i bio iskušan može pomoći onima koji se 
iskušavaju". Hebr 2,11-14; 17-18. 

Crkveni oci 

24.1 sv. Oci koji su istiniti svjedoci od Boga objavljene nauke, vrlo su 
dobro razumjeli ono što je već apostol Pavao dosta jasno tvrdio: 
naime, da je tajna Božje ljubavi kao počelo i vrhunac Utjelovljenja i 
Otkupljenja. Ta mi često i opširno čitamo u njihovim djelima da je 
Isus Krist zato uzeo savršenu čovječju narav i naše slabo i 
raspadljivo tijelo da ostvari naše vječno spasenje i nama najjasnije 
očituje i otvori svoju neizmjernu kao i osjetnu ljubav. Kao da 
slušamo jeku glasa Apostola naroda, sv. Justin piše: "Mi se 
klanjamo i ljubimo Riječ koja je rođena od nerođenog i 
neshvatljivog Boga, budući da je On radi nas postao čovjek, da 
postane dionikom naših trpljenja, da ih izliječi" Apol II, 13. Sv. 
Bazilije, prvi između trojice otaca iz Kapadocije svjedoči da je Krist 
imao prave ali ujedno svete osjećaje u sjetilima: "Sigurno je da je 
Gospodin uzeo prirodne osjećaje da dokaže kako je njegovo 
Utjelovljenje bilo istinito, a ne prividno, ali je odbacio griješne 
osjećaje kao nedostojne čistog Božanstva; oni naime kaljaju čistoću 
našeg života" Ep. CCLXI. Isto tako sv. Ivan Zlatousti, svijetlo 
antiohijske crkve, priznaje da čuvstva koja je proživljavao Božji 

Otkupitelj, jasno dokazuju kako je on uzeo potpuno neokrnjenu 
čovječju narav: "Kad on ne bi posjedovao našu narav, ne bi on 
osjećao boli" In Joan, Homil. LXIII, 2. Od latinskih otaca navest 
ćemo one koje Crkva danas časti kao najodličnije Učitelje. Sv. 
Ambrozije svjedoči da su osjetni pokreti i čuvstva, bez kojih nije bila 
Utjelovljena Riječ Božja, proizlazili iz hipostatičnog sjedinjenja kao 
iz naravnog počela: "Zbog toga što je uzeo dušu, uzeo je i osjećaje 
duše. Bog, ukoliko je bio Bog, niti bi mogao osjećati nemir niti 
umrijeti" Defide od Grotianum. Sv. Jeronim uzima ove osjećaje kao 
glavni dokaz da je Krist uzeo pravu čovječju narav: Naš Gospodin se 
uistinu žalostio da dokaže kako je uistinu uzeo čovječju narav. Usp. 
Super Mt XXVI, 37. 

25.Sv. Augustin pak posebnim načinom ističe one veze koje postoje 
između osjećaja Utjelovljene Riječi i svrhe otkupljenja ljudi: 
"Gospodin Isus nije uzeo ove osjećaje ljudske slaboće kao i samo 
čovječje slabo tijelo i smrt čovječjeg tijela radi prirodne nužde nego 
radi milosrdne volje. Tako je on htio na sebi preobraziti svoje Tijelo, 
to jest Crkvu, kojoj se udostojao biti Glava, to jest svoje udove, a to 
su njegovi sveti i njegovi vjernici, pa ako bi koji od njih morao 
trpjeti žalosti ili bol u napastima ljudskog života, da ne bi mislio da 
je radi toga izgubio njegovu milost. To nisu grijesi nego znakovi 
ljudske slaboće pa kao što zbor pjevača prihvaća intonirani glas, 
tako da se i njegovo tijelo ravna prema svojoj Glavi" Enarr. in Ps. 
87,3. Zbijenije, ali ne manje snažno, iznose jasno nauku Crkve 
slijedeća mjesta iz sv. Ivana Damašćanskog: "Bog čitavi je uzeo 
mene čitavog, te je sve ujedinio sa svime, da bi donio spasenje 
svakom čovjeku, jer inače ne bi moglo biti iscijeljeno, što nije 
uzeto" De fide orth. 3, 6 . "On je dakle sve uzeo, da sve posveti." 
Ibid 3, 20. 


Simbolizam Srca Isusova 

26.Ipak treba imati na umu da iako ovi navodi Svetog Pisma i svetih 
Otaca i mnogi drugi slični što ih mimoilazimo obilno svjedoče da je 
Isus Krist bio obdaren osjećajima i pokretima sjetila i da je uzeo 
čovječju narav da nam donese vječno spasenje, ipak isti nikad ne 
pripisuju ove osjećaje njegovom tjelesnom Srcu tako da bi jasno 
pokazali kako je ovo Srce simbol njegove neizmjerne ljubavi. Ali, 



15 


iako Evanđelisti i drugi sveti pisci ne opisuju izričito Srce našeg 
Otkupitelja koje je životvorno i nadareno moću za osjećaje ne 
manje od našeg srca koje kuca i kojim potresaju različita čuvstva 
njegove duše, ipak često osvjetljuje njegovu Božansku ljubav, 
sjetilna čuvstva što su s njome u vezi: to jest želju, radost, 
trpljenje, strah i srdžbu kako se očituje na njegovim pogledima, 
riječima i tjelesnim kretnjama. Naročito je lice našeg klanjanja 
dostojnog Spasitelja bilo zacijelo kazalo i kao najvjernije zrcalo 
onih osjećaja koji su - uzbuđujući na razne načine njegovu dušu - 
djelovali na njegovo Presveto Srce i pojačavali mu kucaje. I u ovoj 
naime stvari vrijedi što opaža anđeoski naučitelj poučen općim 
iskustvom o ljudskoj psihologiji i o njezinim posljedicama: "srdito 
se uzbuđenje pokazuje u prvom redu na onim vanjskim udovima, 
na kojima više dolazi do izražaja utjecaj srca, npr. u očima, na licu i 
na jeziku." 

27.Stoga se punim pravom smatra Srce Spasiteljevo kao osobito 
kazalo i znak one trostruke ljubavi kojom Božanski Otkupitelj 
neprestano ljubi svoga vječnog Oca i sve ljude. Ono je naime 
simbol one Božanske ljubavi koju uživa zajedno s Ocem i Duhom 
Svetim. Ali ta se ljubav u njemu, u Riječi koja je postala Tijelo 
očituje nama po njegovu raspadljivom i slabom ljudskom tijelu jer 
"u njemu stanuje sva punina Božanstva" Col 2, 9. Osim toga Srce 
Isusovo je simbol one najvatrenije ljubavi što je ulivena u njegovu 
dušu i obogaćuje Kristovu čovječju volju. Dvostruko najsavršenije 
znanje, to jest blaženo i uliveno, rasvjetljuje i upravlja njezinim 
činima Cf Sum. theol. Napokon je Srce Isusovo, i to više prirodnim 
načinom i izravno, simbol njegova osjetnog čuvstva budući da je 
tijelo Isusa Krista stvoreno djelovanjem Duha Svetoga u krilu 
Djevice Marije, obdareno najsavršenijom moću, da osjeća i da 
prima dojmove, dakako još više nego sva druga ljudska tjelesa Cf 
ibid 3. 

28.Sveto Pismo i vjerodostojna svjedočanstva katoličke vjere nas uče 
da u presvetoj duši Isusa Krista vlada u svemu najsavršeniji sklad i 
red te je On sigurno upravljao svojom trostrukom ljubavlju kako bi 
izvršio naše spasenje. Zato je bjelodano da smijemo najvećim 
pravom štovati Srce Božanskog Otkupitelja kao sliku koja nam 
zorno predočuje njegovu ljubav kao svjedočanstvo našeg 
Otkupljenja i kao tajanstvene ljestve po kojima treba da se 

penjemo u zagrljaj "Boga našeg Spasitelja" Tit 3,4. Stoga moramo s 
udivljenjem promatrati kao dokaze njegove trostruke ljubavi: 
njegove riječi, djela, zapovijedi, čudesa, a posebnim načinom ona 
djela koja nam u većoj mjeri očituju njegovu ljubav prema nama 
kao što je: ustanova Božanske Euharistije, njegova pregorka Muka 
i njegova smrt; zatim što nam je premilostivo ostavio svoju 
presvetu Majku; za nas utemeljio Crkvu; napokon poslao na 
Apostole i na nas Duha Svetoga. Svemu tomu velimo, moramo se 
diviti kao dokazima njegove trostruke ljubavi. Naša je dužnost da s 
velikom ljubavlju razmatramo o kucajima njegova Presvetog Srca 
jer se čini kao da je On ovim kucajima mjerio vrijeme svoga 
zemaljskoga putovanja sve do onog zadnjeg časa, kad je - po 
svjedočanstvu Evanđelista - zavikao silnim glasom i rekao; 
"Svršeno je!" i, prignuvši glavu, ispusti duh svoj Mt 27, 50; Iv 19, 
30. Tada se zaustavilo i prestalo kucanje njegova Srca te je 
prekinuta njegova osjećajna ljubav dok nije sam pobijedio smrt i 
uskrsnuo iz groba. Kad je pak njegovo tijelo počelo uživati vječnu 
slavu i opet se sjedinilo s dušom Božanskog Otkupitelja, 
pobjednika smrti, njegovo Presv. Srce nije nikada prestalo niti će 
prestati mirno i bez smetnje kucati. Isto tako nikada neće prestati 
naznačivati svoju trostruku ljubav koja sjedinjuje Sina Božjeg s 
njegovim nebeskim Ocem i s cijelim ljudskim rodom čija je On 
punopravna mistična Glava. 


III. SRCE ISUSOVO: 

OTKUPITELJEVA SPASITEUSKA ZADAĆA 

29.Časna braćo! Da bismo iz ovih pobožnih razmatranja mogli crpsti 
obilne i spasonosne plodove bit će nam milo ako neko vrijeme 
razmišljamo i promatramo mnogobrojne ljudske i Božanske 
osjećaje našega Spasitelja Isusa Krista što ih je njegovo Srce 
proživljavalo za vrijeme svog zemaljskog života, što ih proživljava 
sada i što će ih proživljavati kroz svu vječnost. Prije svega dolazi 
nam posebno svjetlo iz stranica Evanđelja koje nam svijetli i jača 
da možemo unići u svetište ovoga Božanskog Srca i, zajedno s 
Apostolom naroda, diviti se "prevelikom bogatstvu milosti Božje i 
njegove dobrote prema nama u Isusu Kristu" f/2, 7. 

30.U klanjanja dostojnom Srcu Isusa Krista zajedno stanuje 
čovječanska i Božanska ljubav nakon što je Djevica Marija izrekla 
svoj velikodušni "Neka bude" te nakon Riječi Božje, kako veli 
Apostol: "Ulazeći u svijet govori: Žrtava i darova nijesi htio, ali si mi 
tijelo pripravio. Paljenice i žrtve za grijeh nisu ti bile ugodne. Tada 
rekoh: Evo dolazim. U početku knjige pisano je za mene da vršim 
volju tvoju, o Bože!" U ovoj smo volji posvećeni prinosom Tijela 
Isusa Krista jedanput zauvijek" Hebr 10, 5-7, 10. Ista ljubav je 
Njime pokretala u savršenom skladu. Želja njegove ljudske volje i 
Božanske ljubavi - kad je u nazaretskoj kući vodio nebeske 
razgovore s preslatkom svojom Majkom i s poočimom sv. Josipom 
kojemu je naporno i poslušno pomagao u tesarskom zanatu. Ova 
trostruka ljubav o kojoj smo govorili pokretala Ga je na njegovim 
dugotrajnim apostolskim putovanjima pa kad je činio nebrojena 
čudesa uskrisujući mrtve ili ozdravljajući svakovrsne bolesnike. 
Zatim u podnašanju tegoba, u znoju, u gladi, u žeđi; za noćnih 
bdjenja tokom kojih se s mnogo ljubavi molio svom nebeskom 
Ocu, zatim u molitvama koje je obavljao, u prispodobama koje je 
iznosio i tumačio napose onima koje rade o milosrđu kao ona o 
izgubljenoj drahmi, o izgubljenoj ovci i o izgubljenom sinu. U ovim 
se riječima i djelima kako opaža Grgur Veliki, očituje samo Srce 
Božje: "Nauči se upoznati Srce Božje u riječima Božjim da većim 
žarom čezneš za vječnim dobrima. Registr. spist., od Theodorum 
medicum. 

31.Srce je Isusa Krista usplamtjelo još silnijom ljubavlju kad je 
izgovarao riječi koje su odisale najžarčom ljubavlju. Kao na primjer 
kad je povikao, gledajući izmoreno i izgladnjelo mnoštvo: "Žao mi 
je naroda!" Mk 8, 2. I kad je motrio svoj predragi grad Jeruzalem, 
zaslijepljen svojim grijesima, radi kojih ga je čekala najstrašnija 
propast, i vapio: "Jeruzaleme, Jeruzaleme! Ti ubijaš proroke i 
kamenuješ one, koji su ti poslani. Koliko puta htjedoh skupiti djecu 
tvoju kao što kvočka skuplja piliće svoje pod krila svoja, ali vi ne 
htjedoste" Mt 23, 37. Njegovo je Srce zadrhtalo od ljubavi prema 
svomu Ocu i od svete Ijutine, kad je vidio svetogrdno trgovanje u 
hramu i kad je skvrnitelje prekorio ovim riječima: "Stoji pisano: 
Kuća moja neka se zove kuća molitve! A vi učiniste od nje 
razbojničku špilju" Mt 21,13. 

32. Njegovo je Srce posebno potresla ljubav i strah kad je pred 
opasnošću svoje strašne muke i uslijed prirodnog opiranja od 
beskrajnog trpljenja i smrti, vapio: "Oče moj, ako je moguće, neka 
me mimoiđe kalež ovaj" Mt 26, 39. Neslomivom ljubavlju i 
najvećom boli, upravio je izdajici, kad mu je dao poljubac, ove 
riječi, koje izgledaju kao posljednji poziv njegova premilosrdnog 
Srca upućene prijatelju koji ga je imao, do skrajnosti uporan u 
svojim bezbožnim i vjerolomnim osjećajima, izručiti krvnicima: 
"Prijatelju, zašto si došao? Poljupcem izdaješ Sina čovječjeg" Mt 
26, 50: Lk 22, 48. S najvećom samilošću i ljubavlju rekao je 
pobožnim ženama koje su nad Njim naricale kad je imao biti nevin 
razapet na križ: "Kćeri jeruzalemske! Ne plačite za mnom, nego 
plačite za sobom i za djecom svojom! Jer, ako ovako rade sa 
zelenim drvetom, što će biti sa suhim?" Lk 23, 28 i 31 

33. Kad je konačno Božanski Spasitelj visio na križu, osjetio je, kako 
njegovo Srce plamti raznim i silnim čuvstvima: najvatrenije ljubavi, 
užasa, milosrđa, najžarče čežnje i vedrog mira. Ova je čuvstva 
izrazio svim svojim značajnim riječima: "Oče, oprosti im, jer ne 
znaju što čine" Lk 23, 34. "Bože moj. Bože moj, zašto si me 
ostavio?" Mt 27, 46. "Zaista ti kažem, još danas ćeš biti sa mnom u 
raju" Lk 23, 43. "Žedan sam" Iv 19, 28. "Oče, u ruke tvoje predajem 
duh svoj" Lk 23, 46. 

Darovi Srca Isusova 

Euharistijo 

34. Tko će dostojno opisati one osjećaje Božanskog Srca, izraze 
njegove neizmjerne ljubavi kojima je bilo ispunjeno Božansko Srce, 
kad se sam davao ljudima u sakramentu Euharistije, ili kad im je 
davao svoju Presvetu Majku i kad nas je učinio dionicima svoga 
svećeništva? 

35. Prije nego je blagovao sa svojim učenicima Zadnju večeru, Krist 
Gospodin znajući da će ustanoviti sakramenat svoga Tijela i Krvi - 
njezinim prolijevanjem je imao biti zapečaćen novi zavjet - osjećao 
je, kako je njegovo Srce uzbuđeno jakim čuvstvima. To je očitovao 
apostolima ovim riječima: "Vrlo sam želio da ovu vazmenu gozbu 
održim s vama prije nego muku podnesem" Lk 22, 15. Ova su 
čuvstva jamačno postala još snažnija kad uze kruh, zahvali. 

prelomi i dade im ga govoreći: "Ovo je Tijelo moje, koje se za vas 
daje. Ovo činite na moju uspomenu". Isto tako uze poslije gozbe i 
kalež i reče: "Ovaj je kalež novi zavjet u mojoj Krvi koja se prolijeva 
za vas" Lk 22, 19-20. 

36.Spravom prema tome smijemo tvrditi da su zacijelo darovi 
Presvetog Srca: Euharistija naime kao sakramenat kojim se On 
daje ljudima i žrtva kojom se neprestano žrtvuje "od izlaza do 
zapada sunca" Mol 1,11, kao i Svećeništvo. 

37.Predragocjeni je također poklon Presvetog Srca, kako smo već 
spomenuli, Marija, Majka Božja i ujedno preljubazna naša Majka. 
Time, što je bila Majka našeg Otkupitelja po tijelu i njegova 
Suradnica u privođenju Evine djece životu milosti, spravom je 
zavrijedila da Je nazivamo duhovnom Majkom čitavog ljudskog 
roda. Sveti Augustin je u tom smislu napisao: "Ona je Majka 
Spasiteljevih udova, a to smo mi, jer je svojom ljubavlju surađivala 
na tome da se Crkvi rađaju vjernici, koji su udovi ove Glave" De 
soneta virginitote. 

Križ 

38.Isus Krist naš Spasitelj htio je spojiti s nekrvnim darom samoga 
Sebe pod prilikama kruha i vina žrtvu križa kao osobiti dokaz 
najnježnije i neizmjerne svoje ljubavi. Tim načinom pružio nam je 
primjer one uzvišene ljubavi koju je stavio pred oči svojim 
učenicima kao najviši cilj ljubavi ovim riječima: "Od ove ljubavi 
nitko veće nema da tko položi život svoj za svoje prijatelje" Iv 15, 
18. Zato ljubav Isusa Krista Sina Božjeg obilno i jasno očituje po 
žrtvi Križa ljubav samoga Boga. "Po tom spoznasmo ljubav Božju, 
što On za nas život svoj položi. I mi smo dužni položiti život za 
braću" 1 Iv 3, 16. Uistinu naš Otkupitelj više je razapet iz ljubavi, 
nego li od sile krvnika. Njegova dragovoljna žrtva najviši je dar što 
ga je udijelio svakom čovjeku prema onim snažnim riječima 
Apostola: "Ljubio je mene i predao sebe za mene" Gol 2, 20. 

Crkvo i sakramenti 

39.Nikako dakle ne možemo o tome sumnjati da je Presveto Srce 
Isusovo zakoniti simbol i one neizmjerne ljubavi koja je potakla 
našeg Spasitelja, te je prolivenom svojom Krvlju sklopio mistične 
zaruke s Crkvom zato što je ovo Srce najdubljim načinom dionik 

života Utjelovljene Riječi, pa je ono po tome uzeto za oruđe 
Božanstva slično kao i ostali udovi njegove čovječje naravi da se 
izvedu djela Božanske svemoći: "Isus je trpio iz ljubavi za Crkvu, da 
nju sa sobom sjedini kao zaručnicu" Sum. Theol. Suppl. Crkva je 
dakle rođena iz ranjenog Srca Otkupiteljeva, i Ona je djeliteljica 
Krvi Otkupiteljske. Iz istog Srca potekla je preobilna milost 
sakramenata, gdje sinovi Crkve crpe vrhunaravni život: 


Iz rane Srca Kristova 
Izaše Crkva njegova; 

Tu vrata se otvoriše 
Svim ljudima na spasenje. 

Himan iz Vespera na blagdan Presvetoga Srca 


Sva slava Tebii, Isuse, 

Što I i vaš milost iz Srca 
I Ocu s Duhom preblagim 
U vječne vijeke vjekova. 


Značenje ove tajne nije bilo nepoznato niti starim Očima ni 
crkvenim piscima. Zajednički Učitelj kao da je sabrao njihove 
glasove kad piše: "Iz grudi Kristovih potekla je voda, da nas pere, i 
Krv, da nas otkupi. Zato Krv pripada sakramentu Euharistije, a 
voda sakramentu Krštenja. Ovo ima moć da pere po sili Kristove 
Krvi" Sum. Theol. Što on ovdje piše o grudima Kristovim koje je 
vojnik ranio i otvorio, isto valja reći o njegovu Srcu, što ga je koplje 
svojim udarcem zacijelo pogodilo, budući da je baš zbog toga 
vojnik kopljem zamahnuo, da se sigurno osvjedoči o smrti 
raspetoga Isusa Krista. Radi toga rana Presvetog Srca Isusova, već 
mrtvog, za sve vjekove je živa slika one neizmjerne ljubavi kojom 
je Bog poklonio svoga Jedinorođenog Sina da otkupi ljude i kojom 
je Krist sve nas ljubio tako silno da je samoga sebe žrtvovao za nas 
kao krvavu žrtvu na Kalvariji. "Krist je ljubio nas i predao sebe za 
nas kao prinos i žrtvu Bogu na ugodni miris" f/5, 2. 

40.Nakon što je naš Spasitelj uzašao na nebo, s Tijelom urešenim 
sjajem vječne slave, i sjede o desnu Oca, nije prestao ljubiti Crkvu 
najžarčom ljubavi kojom gori i njegovo Srce. On naime nosi na 
rukama, na nogama i na prsima znakove sjajnih rana koje označuju 
njegovu trostruku izvojštenu pobjedu: to jest nad đavlom, nad 
grijehom i nad smrću. On pohranjuje u svom Srcu, i čuva kao u 
predragocjenoj škrinji, ono neizmjerno blago zasluga, kao plodove 
one trostruke pobjede. On obilno dijeli to blago otkupljenom 
ljudskom rodu. Tu istinu punu utjehe Apostol naroda naučava 
ovim riječima: "Uzašao je na visinu, odvede zarobljene i dade dare 

ljudima... Koji je sišao, to je onaj, koji je i uzašao više svih nebesa, 
da ispuni sve" Ef 4, 8 i 10 

Dar Duha Svetoga 

41.Duh Sveti poslan kao dar učenicima bio je prvi očiti znak njegove 
darežljive ljubavi, iza kako u slavi sjede o desnu Oca. Deset dana 
kasnije. Duh Sveti, poslan od Oca, siđe na njih, koji su bili sabrani u 
dvorani Zadnje Večere, kako im je Isus tada obećao: "I ja ću moliti 
Oca, i dat će vam drugog Utješitelja, da ostane s vama do vijeka" Iv 
14, 16. Budući da je Duh Utješitelj osobna zajednička Ljubav, to 
jest Oca prema Sinu i Sina prema Ocu, zato Ga obojica šalju. On se 
pokazao u slici ognjenih jezika i u njihove je duše ulio obilje 
Božanske ljubavi i ostalih nebeskih darova. Izlijevanje ove 
Božanske ljubavi poteklo je također iz onog Srca našeg Božanskog 
Spasitelja, "u kojem je sve blago mudrosti i znanja sakriveno" Col 
2,3. Ova je ljubav dar Srca Isusova i njegova Duha. On je naime 
Duh Očev i Sinov. Od njega se rodila Crkva i čudotvorno se širi 
među svim poganskim narodima koji su bili izloženi štovanju krivih 
bogova, međusobnoj mržnji, nećudorednom životu i nasilju. Ova 
Božanska ljubav je najdragocjeniji dar Srca Kristova i njegova 
Duha. Ona je obdarila apostole i mučenike onom jakošću koja im 
je dala snagu da su se borili do herojske smrti da navješćuju istinu 
Evanđelja i da proliju krv za njegovu potvrdu. Ona je ulila 
učiteljima Crkve najžarču revnost, da osvjetljuju i da brane 
katoličku vjeru. Ona je hranila kreposti priznavalaca, da izvedu 
divna i vrlo korisna djela za vječno spasenje i vremenito 
blagostanje svoje i drugih ljudi. Ona je potakla djevice da se rado i 
dragovoljno odreknu sjetilnih naslada i da se posve posvete ljubavi 
nebeskog Zaručnika. Apostol naroda ispjevao je onu pjesmu 
pobjednicu u slavu ovoj Božanskoj ljubavi što je poput bujice 
protekla iz Srca Utjelovljene Riječi, te koju ulijeva Duh Sveti u srca 
svih vjernika. Ova pjesma navješćuje pobjedu Isusa Krista kao 
Glave i udova njegova otajstvenog tijela nad svim onima koji će na 
kojigod način priječiti da se među ljudima osnuje kraljevstvo Božje 
ljubavi: "Tko će nas rastaviti od ljubavi Kristove? Nevolja, ili stiska, 
ili progonstvo? Ili glad, ili golotinja, ili pogibao, ili mač? Ali u svemu 
ovomu pobjeđujemo po onomu koji nas je ljubio. Jer sam uvjeren, 
da ni smrt, ni život, ni anđeli, ni poglavarstva, ni sadašnjost, ni 
budućnost, ni sile, ni visina, ni dubina, ni drugo kakvo stvorenje ne 

može nas rastaviti od ljubavi Božje koja je u Kristu Isusu 
Gospodinu našemu" Rim 8, 35 i 37-39. 

42.Ništa nas dakle ne priječi da se klanjamo Presvetom Srcu Isusa 
Krista, budući da je ono dionik i naravni i najznačajniji simbol one 
neiscrpive ljubavi kojom naš Božanski Otkupitelj još uvijek gori 
prema ljudskom rodu. lako ono nije više podvrgnuto tjeskobama 
ovoga smrtnoga života, ono ipak živi i kuca te je sjedinjeno 
nerazrešivom vezom s Osobom Božanske Riječi, a u njoj i po njoj s 
Božanskom voljom. Kako je Srce Kristovo preobilno napunjeno 
Božanskom i čovječjom ljubavlju i kako je prebogato svim 
milostima i blagom što ih je Otkupitelj stekao svojim životom, 
svojim bolima i svojom smrću, to je ono sigurno vrelo one 
nepresušive ljubavi koju njegov Duh izlijeva u sve udove njegova 
otajstvenog tijela. 

43.Srce našeg Spasitelja predočuje dakle na neki način sliku Osobe 
Božanske Riječi, a isto tako sliku dvostruke naravi, naime čovječje i 
Božanske. Stoga možemo u njemu promatrati ne samo simbol, 
nego također na neki način sadržaj svih tajna našeg Otkupljenja. 
Kad se klanjamo Presv. Srcu Isusa Krista, klanjamo se u njemu i po 
njemu i samoj nestvorenoj Ljubavi Božje Riječi, a ujedno i njegovoj 
čovječjoj ljubavi, drugim njegovim osjećajima i drugim njegovim 
krepostima, jer je jedna i druga ljubav potakla našeg Otkupitelja 
da se žrtvuje za nas i za cijelu Crkvu, svoju Zaručnicu. Ovako to uči 
Apostol: "Krist je ljubio Crkvu i samoga sebe predao za nju, da je 
posveti, očistivši je vodenom kupelju u riječi života, da on prikaže 
sebi slavnu Crkvu, koja nema ljage ni nabora ili što slično, nego da 
bude sveta i neokaljana" f/5, 25-27. 

44.Kao što je Krist ljubio Crkvu, tako je i dalje žarko ljubi onom 
trostrukom ljubavlju o kojoj smo govorili. Ova Ga ljubav nuka, kao 
našeg Zagovornika,. Usp. 1 Iv 2, 1, da za nas moli milosrđe i milost 
od Oca: "Uvijek živi da nas zagovara" Hebr 7, 25. Ove molitve izviru 
iz njegove neiscrpive ljubavi i neprestano ih prinosi Ocu. kao "u 
dane tijela svoga" Hebr 5, 7, tada i sada, slavan u nebu, s ne manje 
uspjeha, zagovara nas kod svoga nebeskog Oca. I Njemu, koji je 
"tako ljubio svijet, da je svoga Jedinorođenog Sina dao, da svaki, 
koji vjeruje u njega, ne pogine, nego da ima život vječni" Iv 3, 16, 
pokazuje svoje živo Srce i kao ranjeno, koje gori žarčom ljubavlju 

nego kad ga je, mrtvo, probo kopljem rimski vojnik: "Zato je 
ranjeno (Srce tvoje), da kroz vidljivu ranu promatramo nevidljivu 
ranu ljubavi"... S Bonoventuro: Vitis mystico... 

45.Nebeski Otac "nije poštedio vlastitog Sina, nego ga je predao za 
sve nas" Rim 8, 32. Zato ne može biti sumnje da će umoljen od 
takvog Zagovornika, s tako žarkom ljubavlju, rado prosuti po 
njemu na sve ljude obilje svojih Božanskih milosti. 


IV. POSTANAK I RAZVITAK 
ŠTOVANJA PRESVETOG SRCA 

46. Časna Braćo! Htjeli smo Vama i kršćanskom puku u glavnim 
crtama predočiti najdublju narav štovanja Presvetog Srca Isusova i 
vječno bogatstvo što izvire iz Njega kao što nam to razjašnjava 
objavljena nauka, kao njihovo prvo vrelo. Uvjereni smo da su ove 
Naše pouke, osvijetljene svijetlom Evanđelja, dokazale, kako ovo 
štovanje u svojoj biti nije ništa drugo nego li čašćenje Božanske i 
čovječje naravi Utjelovljene Riječi. To je također čašćenje one 
ljubavi kojom jednako Otac i Duh Sveti obasiplju grešnike. Ljubav 
je naime Presvetog Trojstva, kako piše Anđeoski Naučitelj, počelo 
ljudskog Otkupljenja, jer se ta ljubav preobilno prelila u čovječju 
volju Isusa Krista i u njegovo divno Srce i jer Ga je ta ista ljubav 
sklonila, da prolije svoju Krv, da nas izbavi iz ropstva grijeha Isp 
Sum. Theol.: "Ja prije imam da primim na sebe krštenje, i kako me 
to muči, dok se ne svrši" Lk 12, 50. 

Ovo štovanje nije nikada bilo posve tuđe pobožnosti vjernika 

47. Štovanjem Srca Isusova častimo ljubav Boga i Isusa Krista prema 
ljudskom rodu u uzvišenom znaku probodenog Srca Raspetog 
Otkupitelja. Mi smo uvjereni da ovo štovanje nije nikad bilo posve 
tuđe pobožnosti vjernika, iako je jasno zasjalo i divnim se načinom 
u Crkvi posvuda proširilo tek u novije vrijeme. To se posebno zbilo, 
nakon štio je sam Gospodin ovu Božansku tajnu objavio nekoj 
svojoj posebno ljubljenoj djeci, koju je izabrao, da budu njegovi 
glasnici i poslanici. 

48. Uistinu, u svako je doba bilo ljudi, koji su bili Bogu posebno odani. 
Oni su nasljedovali primjer Majke Božje, apostola i slavnih 
crkvenih Otaca, te su iskazivali svoje klanjanje, zahvalnosti i ljubav 
presvetoj Kristovoj naravi, a posebno ranama, kojima je njegovo 
Tijelo bilo izmrcvareno u njegovim spasonosnim mukama. 

49. Ne sadrže li, bez ikakve sumnje, ispovijest vjere, klanjanja i ljubavi 
one riječi apostola Tome: "Gospodin moj i Bog moj" Iv 20, 281 Ove 
riječi jasno kažu, da je on od nevjernika postao glasnik vjere i da se 
po ranjenoj čovječjoj naravi Gospodinovoj uzdigao do veličanstva 
Božanske Osobe. 

50.lako su ljudi, radi probodenog Srca Spasiteljeva, uvijek žarče bili 
ispunjeni željom da časte njegovu neizmjernu ljubav, koja 
obuhvaća ljudski rod - riječi proroka Izaije, koje sveti Ivan 
Evanđelista primijenjuje na raspetog Isusa: "Vidjet će, koga 
probodoše" Jo 19, 37, usp. Zah 12, 10, odnose se na kršćane svih 
vremena. - Ipak treba priznati, da se tek malo pomalo i postepeno 
to isto Srce stalo častiti posebnim štovanjem, ukoliko je Ono slika 
Božanske i čovječanske ljubavi utjelovljene Riječi. 

Od svete Margarete-Marije do Pija IX. 

51.Želimo li dozvati u pamet važna razdoblja, kojima je ovo štovanje 
prolazilo tokom povijesti kršćanske pobožnosti, odmah vidimo, 
kako nam se pred očima javljaju imena nekih, koji su u toj stvari 
stekli posebnu slavu, i koje moramo smatrati pionirima jednog 
oblika religioznog štovanja, koji se privatno i postepeno sve više 
širilo u redovničkim zajednicama. Navodimo, među onima, koji su 
učvrstili to štovanje Presvetog Srca Isusova, koji su postepeno 
doprinosili njegovu razvitku i koji su, na taj način, za nj posebno 
zaslužni, na primjer: sveti Bonaventura, sv. Albert Veliki, sv. 
Gertruda, sv. Katarina Sijenska, bi. Henrik Suzo, sv. Petar Kanizije, 
sv. Franjo Saleški. Sveti Ivan Eudes je sastavio prvu liturgijsku 
službu u čast Presvetog Srca Isusova, čiji je svečani blagdan, uz 
odobrenje mnogobrojnih francuskih biskupa, proslavljen prvi puta 
20. listopada 1672. god. Ali zacijelo, među onima, koji su promicali 
ovaj vrlo plemeniti način štovanja, najodličnije mjesto zauzima 
sveta Margareta-Marija Alacoque. Ona je, sa svojim duhovnikom, 
blaženim Klaudijem de la Colombiere uspjela, svojom žarkom 

revnošću, da se ta pobožnost, već vrlo razvijena, utemelji, na 
veliko udivljenje vjernika, i da se razlikuje od ostalih vrsta 
kršćanske pobožnosti svojim vlastitostima ljubavi i zadovoljštine 
Miserentissimus Redemptor. 

52.Sjetimo se onog vremena, kad se počelo razvijati štovanje Presv. 
Srca Isusova, pa ćemo dobro razumjeti da je to štovanje divno 
napredovalo radi toga što se izvrsno podudara sa naravi kršćanske 
vjere koja je vjera ljubavi. Ne smijemo prema tome reći da je ovo 
štovanje nastalo radi toga što ga je Bog objavio privatnim 
osobama niti da se ono iznenada pojavilo u Crkvi, nego da je ono 
procvalo spontano iz žive vjere i žarke bogoljubnosti, kojom su bile 
prožete neke povlaštene osobe prema poklona dostojnom 
Otkupitelju i njegovim slavnim ranama, koje su kao najrječitija 
svjedočanstva njegove neizmjerne ljubavi. Stoga je očevidno da 
ono, što je objavljeno svetoj Mariji Margareti nije unijelo ništa 
novo u katoličku nauku. Važnost ovih objava je u tome, što je Krist 
Gospodin, pokazujući svoje Presveto Srce, htio izvanrednim i 
posebnim načinom pozvati ljude, da promatraju i časte tajnu 
ljubavi premilosrdnog Boga prema ljudskom rodu. Ovom naime 
posebnom objavom Krist je izričitim i opetovanim riječima 
pokazao svoje Srce kao simbol, kojim je htio privući ljude, da 
upoznaju njegovu ljubav. Ujedno je isto Srce očitovao kao znak i 
jamstvo svoga milosrđa i svoje milosti za potrebe Crkve u naša 
vremena. 

53.Osim toga, da ovo štovanje potječe iz samih načela kršćanske 
nauke, jasno dokazuje to, što je Apostolska Stolica prije odobrila 
ovo svečano liturgijsko štovanje, nego li spise svete Marije 
Margarete. Sveta Kongregacija Obreda nije se osvrtala na nikakvu 
privatnu Božansku objavu, nego je zapravo milostivo udovoljila 
željama vjernika, kad je rješenjem od 25. siječnja 1765. god., koje 
je odobrio Naš Predšasnik Klement XIII. dne 6. veljače iste godine, 
dopustila poljskim biskupima i tzv. rimskoj nadbratovštini Presv. 
Srca Isusova, da slavi liturgijsku svetkovinu Srca Isusova. To je 
Apostolska Stolica učinila u namjeri, da se tako proširi već 
postojeće štovanje, koje je imalo za zadaću "potsjećati na onu 
Božansku ljubav" Decreta authenzico, koja je nagnala našeg 
Spasitelja, da Sebe prinese kao žrtvu pomirnicu za grijehe ljudi. 

54.Iza ovog prvog odobrenja, koje je dano kao povlastica, i omeđeno 
nekim granicama, došlo je drugo skoro nakon jednog stoljeća. Ono 
je od mnogo veće važnosti i izrečeno svečanijim riječima. 
Spominjemo još gore navedenu odredbu, koju je izdala sveta 
Kongregacija Obreda 23. kolovoza 1856. god., kojom je Naš 
Predšasnik neumrle uspomene Pijo IX. uslišao molbe francuskih 
biskupa i gotovo cijelog katoličkog svijeta, te je uveo svetkovinu 
Presv. Srca Isusova u cijelu Crkvu i naredio, da je ona pravovaljano 
slavi De rationibus festorum Sacratissimi Cordis Jesu et purissimi 
Cordis Morioe. Uistinu, taj događaj ima za kršćanske vjernike 
vječnu vrijednost. Zato čitamo u liturgiji iste svetkovine: "Otada je 
štovanje Presvetog Srca kao nabujala rijeka probilo sve zapreke, te 
se proširilo po cijelom svijetu." 

Nema ni praznovjerja ni tvarnosti u štovanju Presv. Srca 

55. Časna braćo! Iz svega, što smo dosad protumačili, očigledno je, da 
vjernici moraju temeljiti svoje štovanje prema Presv. Srcu Isusovu 
na sv. Pismu, na naučavanju Predaje, na svetoj Liturgiji, kao na 
čistom i dubokom vrelu. Samo će tako prodrijeti u njegovu bitnost 
i razmatranjem nalaziti u njemu hranu, kojom će hraniti i umnažati 
svoj vjerski žar. Budu li se vjernici u ovom štovanju ustrajno 
vježbali, prosvjetljenom dušom i dubokim shvaćanjem, nije 
moguće zacijelo, da vjernici ne dođu do slatkog razumijevanja one 
Kristove ljubavi, u kojoj je vrhunac kršćanskog života, kako nas to 
uči Apostol, pozivajući se na svoje osobno iskustvo: "Poradi toga 
prigibam koljena svoja pred Ocem Gospodina Našega Isusa Krista, 
da vam dade po bogatstvu slave svoje, da se silom utvrdite u Duhu 
njegovu u unutarnjem čovjeku, da Krist stanuje vjerom u srcima 
vašim, da budete u ljubavi ukorijenjeni i utemeljeni, da bi ste 
mogli razumjeti i poznati ljubav Kristovu, koja nadilazi svaku 
spoznaju, da se ispunite svom puninom Božjom" Ef 3,14 i 16-19. 
Samo Srce Isusa Krista je najjasnija slika sve te punine Božje. 
Punine milosrđa, velimo, koja je vlastita Novom Zavjetu, u kojem 
se "pokaza dobrota i čovjekoljublje Boga, Spasitelja našega i 
njegova ljubav prema ljudima" [Tit 3, 4 "Jer Bog nije poslao Sina 
svojega na svijet zato, da sudi svijet, nego da se svijet spasi po 
njemu" Iv 3,17). 

56. Crkva dakle, koja je učiteljica ljudi, vazda je bila uvjerena, otkada je 
izdala službene isprave o štovanju Presv. Srca Isusova, da razlozi, 

na kojima se ovo štovanje temelji, to jest čini ljubavi i 
zadovoljštine, kojima se časti neizmjerna ljubav Božja prema 
ljudskom rodu, nemaju u sebi nikakva praznovjerja, niti čega, što 
se naziva tvarnošću. Ona je uvjerena, da je ovo štovanje oblik 
bogoljubnosti, koji posve usavršuje bogoštovlje s duhovnog 
gledišta i onakav, kako je sam Spasitelj navijestio, kad je govorio 
ženi Samaritanki: "Dolazi čas i već je tu, kad će se pravi klanjaoci 
klanjati Ocu u duhu i u istini, jer takve klanjaoce traži Otac. Bog je 
duh, i oni, koji mu se klanjaju, moraju Mu se klanjati u duhu i u 
istini" Iv 4, 23-24. 

57.Stoga je krivo tvrditi, da promatranje fizičkog Srca Isusova priječi, 
da postignemo savršenu ljubav Božju i da zaustavlja dušu na putu, 
koji vodi do najviših kreposti. Crkva posve zabacuje ovu krivu 
mističnu nauku. Tako je ona zabacila po Našem Predšasniku 
blažene uspomene Inocentu XI. tvrdnje onih, koji su naklapali 
ovako: "Duhovne duše ne moraju probuđivati čine ljubavi prema 
BI. Djevici, prema svecima ili prema Kristovu čovječanstvu: budući 
naime, da su to osjetni predmeti, takova je i ljubav prema njima. 
Nijedan stvor, niti B. Djevica, niti sveci ne smiju prebivati u našem 
srcu, jer sam Bog želi, da ga zauzima i posjeduje" Coelestis Pastor; 
Bullarium Romanum. Jasno je, da oni, koji tako misle, drže, da slika 
Presv. Srca ne znači ništa dublje, do li njegovu osjetnu ljubav. 
Stoga da ona nije takve prirode, da se na njoj osniva kao na novom 
temelju "kult latrije", jer ovaj pripada samo onom predmetu, koji 
je po svojoj naravi Božanski. Ali svatko vidi, kako je ovaj način, koji 
ovako tumači svete slike, posve kriv, budući da odviše ograničuje 
njihovo značenje, koje je tako široko. Posve drugačije misle i 
naučavaju katolički bogoslovi. Među njima sv. Toma piše o tome 
ovako: "Slikama se ne iskazuje vjersko štovanje po onome, što su 
one po svojoj naravi kao neka stvar, nego ukoliko su slike, koje nas 
dovode k Utjelovljenom Bogu. Pogled, što se upravlja na sliku, 
ukoliko je slika, ne zaustavlja se na njoj, nego on smjera na onaj 
predmet, čija je prilika. Pa zato, kad se slikama Kristovim iskazuje 
vjersko štovanje, nema tu nikakva skretanja od kreposti vjere Sum. 
Theo.. Prema tome se ovo relativno štovanje, kojim se časte slike, 
odnosi na samu Osobu Utjelovljene Riječi, kao na svrhu, bilo da se 
radio o moćima, koje se odnose na gorke muke, koje je naš 
Spasitelj pretrpio za nas, bilo o samoj slici, koja po vrijednosti i 

značenju nadilazi sve ostalo, naime o probodenom Srcu raspetoga 
Krista na Križu. 

58.Stoga nam je dopušteno i dolikuje se, da se po tom tjelesnom 
predmetu, to jest po Srcu Isusa Krista i po njegovu naravnom 
značenju, kako nas utvrđuje kršćanska vjera, uspinjemo ne samo 
do promatranja njegove ljubavi, koja se zamjećuje sjetilima, nego 
još više do promatranja i klanjanja njegovoj neizmjernoj ulivenoj 
ljubavi. Konačno se uzdižemo, nekim slatkim i uzvišenim poletom 
duše do promatranja i klanjanja Božanskoj ljubavi Utjelovljene 
Riječi. U svjetlu vjere, po kojoj vjerujemo, da su u Osobi Kristovoj 
ujedinjene dvije naravi, čovječanska i Božanska, možemo zamisliti 
one najtjesnije veze, koje postoje među osjetnom ljubavi fizičkog 
Srca Isusa Krista i njegovom dvostrukom - istina duhovnom 
ljubavlju - naime čovječanskom i Božanskom. Ne samo da smijemo 
reći, da ove dvije ljubavi postoje zajedno u klanjanja dostojnoj 
Osobi Božanskog Otkupitelja, nego da su one i prirodnim vezom 
među sobom spojene, ukoliko je čovječanska i osjetna ljubav 
podložena Božanskoj, te imaju s njome analognu sličnost. Ne 
tvrdimo, da treba misliti, da u Srcu Isusovu moramo gledati i 
klanjati se tzv. formalnoj slici, to jest savršenom i apsolutnom 
znaku njegove Božanske ljubavi, jer se njezina nutarnja bitnost 
nikako ne može izraziti s nijednom stvorenom slikom. No vjernik, 
časteći Srce Isusovo, zajedno s Crkvom, klanja se znaku i kao 
spomenu Božanske ljubavi, koja je išla tako daleko, da zajedno sa 
Srcem Utjelovljene Riječi ljubi ljudski rod, okaljan tolikim 
zlodjelima. 

59. Nužno je dakle da svaki, u ovoj tako važnoj i tako teškoj nauci, ima 
uvijek pred očima, da se ova istina o prirodnom znaku, po kojem je 
Srce Isusovo povezano s Osobom Riječi, osniva posve sva na 
temeljnoj činjenici o hipostatskom sjedinjenju. Ako pak netko ovo 
niječe, on obnavlja zablude, što ih je Crkva više puta osudila. One 
se protive jedinstvu osobe u Kristu, kao i različnosti i neokrnjenosti 
obiju naravi. 

To štovanje vodi do punine ljubavi 

60. Nakon što smo utvrdili ovu temeljnu istinu, razumijemo, da je Srce 
Isusovo, Srce, što pripada Božanskoj Osobi, to jest Utjelovljenoj 

Riječi i da nam ono predočuje i kao pred oči stavlja svu ljubav, 
kojom nas je ljubio i kojom nas neprestano ljubi. Upravo zbog toga 
treba pridavati toliku važnost štovanju Presvetog Srca, kao da bi 
ono bilo najsavršenije ispovijedanje kršćanske vjere. Zaista, sva 
Isusova vjera počiva na Bogo-čovjeku Posredniku, tako da k Srcu 
Božjemu možemo doći samo po Srcu Kristovu. I sam je to ovako 
kazao: "Ja sam put, i istina, i život. Nitko ne dolazi k Ocu, osim po 
meni" Iv 14, 6. Tako možemo lako zaključiti, da je štovanje Presv. 
Srca Isusova, po svojoj biti, štovanje ljubavi, kojom nas Bog ljubi 
po Isusu, te istovremeno izraz naše ljubavi, kojom ljubimo Boga i 
druge ljude. Drugim riječima: ovo je štovanje usmjereno na ljubav 
Božju prema nama, naime na Boga, kome se moramo klanjati, 
kome se moramo zahvaljivati i koga moramo nasljedovati. Ovo 
štovanje ima za svrhu, da nas dovede najvećoj i savršenoj ljubavi, 
koja nas sjedinjuje s Bogom i ostalim ljudima, držeći se uvijek sa 
sve većim veseljem nove zapovijedi, koju je Božanski Učitelj 
ostavio apostolima kao svetu baštinu, kad im je rekao: "Novu vam 
zapovijed dajem: da ljubite jedan drugoga, kao što sam ja ljubio 
vas; tako da i vi ljubite jedan drugoga; ovo je zapovijed moja: 
Ljubite se među sobom, kao što sam ja ljubio vas" Iv 13, 34. Ova je 
zapovijed uistinu nova i vlastita Kristu, jer - kako piše sveti Toma 
Akvinac: "Ukratko se razlika među Novim i Starim Zavjetom svodi 
na malo stvari. Ovako govori Jeremija: "Učinit ću novi zavjet s 
domom Izraelovim" Jer 31. Izvršavanje ove zapovijedi u St. 
Zavjetu, pod utjecajem straha i ljubavi, otkriva Novi Zavjet. I zato 
ta zapovijed nije bila vlastita Starom Zavjetu, nego je bila priprava 
za Novi Zavjet" Coment. in Evang. s. Joan. 


V. ZA ŠTO PROSVJETUENIJU I ŠTO ŠIRU PRIMJENU 
ŠTOVANJA PRESVETOG SRCA 

61.Prije nego li završimo ove tako lijepe i tako utješne misli o pravoj 
naravi i kršćanskom bogatstvu ovog štovanja, svijesni dužnosti 
svoje apostolske službe, koja je najprije povjerena svetom Petru, 
nakon što je triput očitovao svoju ljubav prema Kristu, našem 
Gospodinu, mislimo. Časna Braćo, da je korisno, da vas opet 
obodrimo, a po vama i sve naše drage sinove u Kristu, da nastojite 
što većom revnošću promicati ovu preslatku pobožnost. Mi se 

doista nadamo, da će iz nje proizaći i za naša vremena premnoge 
koristi. 

62.1 doista, ako se pravo razmotre razlozi, na kojima se osniva 
čašćenje probodenog Srca Isusova, bit će svima jasno, da se ovdje 
ne radi o nekoj običnoj pobožnoj vježbi, koju smije svatko po 
svojoj volji smatrati sporednom ili do nje malo držati, nego da se 
radi o pobožnosti, koja ima najveću važnost, da se postigne 
kršćanska savršenost. Ako, prema tradicionalnom bogoslovskom 
poimanju, kako naučava anđeoski naučitelj, "pobožnost nije ništa 
drugo, do li volja spremno se predati onome, što se odnosi na 
službu Božju" Su/T), theol., može li onda biti za nas kakve preče, 
potrebnije, plemenitije i slađe službe od one, koju iskazujemo 
njegovoj ljubavi? Što može Bogu biti draže ili milije, nego li služba, 
koja se iskazuje Božanskoj ljubavi, jer štogod činimo drage volje, to 
je u neku ruku dar i jer je "ljubav prvi dar, po kojem dragovoljno 
darujemo sve darove" Ibid.. Treba prema tome nada sve cijeniti 
onu vrstu pobožnosti koja pomaže čovjeku, da Boga više štuje i 
ljubi i lakše i spremnije se predaje Božanskoj ljubavi; k tome se 
sam naš Spasitelj udostojao, da baš tu vrstu pobožnosti predloži i 
preporuči kršćanskom puku, a Vrhovni Svećenici su je štitili i 
velikim pohvalama uzdigli u spomenutim dokumentima. Radi toga 
bi ludo i nepromišljeno radio i Boga vrijeđao onaj, koji bi 
omalovažavao ovo izvanredno dobročinstvo, što ga je Isus Krist 
darovao Crkvi. 

Ne smijemo se ograničiti na vanjske pobožnosti i osobne prošnje 

63.Iz svega ovoga biva jasno, da Kristovi vjernici, iskazujući štovanje 
Presvetom Srcu Otkupiteljevu, izvršuju najvažniju dužnost, naime: 
služe Bogu, te ujedno sebe, svoja nutarnja čuvstva i vanjska djela 
posvećuju Stvoritelju i Otkupitelju, i tako ispunjaju onu zapovijed 
Božju: "Ljubi Gospodina Boga svoga svim srcem svojim, svom 
dušom svojom i svom misli svojom" Mk 12, 30. Oni su uz to sasvim 
uvjereni, da njih ne potiču na štovanje Božje prvenstveno osobne 
koristi, tjelesne ili duhovne, vremenite ili vječne, nego da ih na to 
potiče sama dobrota Božja. Njemu nastoje služiti tako, da Mu 
uzvraćaju dužnu ljubav, poklon i zahvalu. Kad ne bi bilo tako, 
štovanje se Presv. Srca nipošto ne bi slagalo s čistom katoličkom 
vjerom, budući da čovjek drugačijim štovanjem ne bi imao u vidu 
Božansku ljubav. Onda bi se s pravom moglo govoriti o 

pretjeranom samoljublju ili brigom za sebe, što katkada pokazuju 
oni, koji krivo shvaćaju ili obavljaju ovu tako plemenitu pobožnost. 
Radi toga neka budu svi duboko uvjereni, da u čašćenju uzvišenog 
Srca Isusova nisu glavna ni najvažnija stvar vanjske pobožne 
vježbe, niti smije biti glavni razlog štovanja molenje onih dobara, 
što ih je Krist Gospodin u privatnim objavama zajamčio, i to zato, 
da bi se ljudi većom revnošću prihvatili glavnih dužnosti kršćanske 
vjere, naime: ljubavi i zadovoljštine. Time će ujedno najviše uraditi 
i za svoju vlastitu duhovnu korist. 


Obilni plodovi pobožnosti prema Presv. Srcu 

64.Stoga mi silno potičemo svu Našu djecu u Kristu, da sa žarom 
prigrle ovu pobožnost. I one, koji su već vični crpsti spasonosne 
vode, što teku iz Srca Otkupiteljeva, kao i one, koji izdaleka 
promatraju poput znatiželjnih i neodlučnih gledalaca. Neka takovi 
dobro uvide, da se tu radi o štovanju, kako smo već rekli, koje je 
već vrlo staro u Crkvi, koje ima čvrste temelje u Svetom Pismu, 
koje je posve u skladu s Predajom i liturgijom i koje su rimski 
Biskupi uzvisili nebrojenim i najvećim pohvalama. Njima nije bilo 
dosta, što su ustanovili svetkovinu u čast Presv. Srca Otkupiteljeva 
i uveli je u cijelu Crkvu, već su posvetili i prikazali svečanim 
obredom cijeli ljudski rod istom Presv. Srcu Annum Sacrum. Odatle 
je Crkva crpila bogate i najutješnije plodove. Tu spadaju nebrojena 
obraćenja na kršćansku vjeru, kod mnogih novi plamsaji vjere i sve 
uža veza vjernika s premilim našim Otkupiteljem. Svi su ti plodovi 
osobito ovih posljednjih desetljeća došli do izražaja i brojem i 
važnošću. 

65.Dok promatramo ovaj čudesni prizor, kako se naime raširila i 
rasplamsala pobožnost prema Presv. Srcu Isusovu u tolikoj mjeri 
među svim redovima vjernika, napunja Nas čuvstvo radosne 
zahvalnosti, utjehe i radosti. I nakon što smo dali dužnu zahvalnost 
našem Otkupitelju, u kojem je pohranjeno neizmjerno blago 
dobrote, nameće nam se dužnost, da se zahvalimo očinskim srcem 
svima onima, bili oni svećenici ili svjetovnjaci, koji su neumornim 
trudom pridonijeli širenju ovog štovanja. 

Potreba štovanja Presv. Srca poradi sadašnjih potreba Crkve 

66.Časna Braćo! Istina, pobožnost prema Presv. Srcu Isusovu posvuda 
je urodila spasonosnim plodovima kršćanskog života. Ipak je svima 
poznato, kako vojujuća Crkva na zemlji, a pogotovo građansko 
društvo, još nije postigla one potpune i najveće savršenosti, koja 
odgovara željama Isusa Krista, Zaručnika otajstvene Crkve i 
Otkupitelja ljudskog roda. Mnogi sinovi Crkve previše nagrđuju i 
kaljaju lice svoje Majke, kojim su obilježeni. Život mnogih Kristovih 
vjernika ne blista onom svetošću, na koju su Božjom milošću 
pozvani. Svi se grešnici nisu povratili u očinsku kuću, koju su po 
nesreći ostavili, da u njoj opet obuku najljepšu haljinu Lk 15, 22, 
da prime na ruku prsten, koji je znak vjernosti Zaručniku njihove 
duše. Još nisu svi pogani učlanjeni kao udovi u otajstveno Kristovo 
Tijelo. To još nije sve. Silnu Nam bol zadaje sve slabija vjera dobrih, 
koji - zavedeni varavom privlačivošću zemaljskih dobara - vide, 
kako u njima jenjava i pomalo se gasi žar Božanske ljubavi. Ali 
mnogo dublju bol zadaju nam djela bezbožnih ljudi, koji - danas 
više nego ikada - razdraženi od paklenog neprijatelja, 
nepomirljivom i otvorenom mržnjom napadaju Boga, Crkvu, a u 
prvom redu onoga, koji na zemlji zastupa Osobu Božanskog 
Otkupitelja i predstavlja njegovu ljubav prema ljudima, prema vrlo 
poznatim riječima milanskog učitelja: "Petra se pita za ono, o 
čemu se sumnja, ali ne sumnja Gospodin, koji pita. Ne pita, da 
nauči, nego da pouči onoga, koga nam je ostavio kao zamjenika 
svoje ljubavi prije svoga uzašašća na nebo" Exposit. in Evong. sec 
Lučom. 

67.1 doista, mržnja na Boga i na one, koji Ga zakonito zastupaju, takav 
je zločin, da većeg ne mogu počiniti ljudi, stvoreni na sliku i priliku 
Božju i određeni, da vječno uživaju u njegovu savršenom 
prijateljstvu u raju. Mržnja na Boga najviše rastavlja čovjeka od 
Najvišeg Dobra. Ona čovjeka navodi na to, da odbaci od sebe i od 
svojih bližnjih sve, što dolazi od Boga, što nas sjedinjuje s Bogom, 
što nas dovodi k Božjoj radosti: istinu, krepost, mir i pravdu Summ. 
Theol. 

68.Nažalost, moramo gledati, kako se u nekim zemljama množi broj 
Božjih neprijatelja, kako se šire zablude bezvjerja i kako se svuda 
povećava razuzdana sloboda uživanja. Zar je dakle čudno, što u 
mnogim dušama slabi ljubav, koja je vrhovni zakon kršćanske vjere 
i koja je najjači temelj istinite i savršene pravde, glavno vrelo mira i 

čistih užitaka? Lijepo nas je na to upozorio Spasitelj riječima: "Jer 
će bezbožnost uzeti mah, ljubav će ohladnjeti kod mnogih" Mt 24, 
12 . 

Štovanje Presvetog Srca, spas modernog svijeta 

69. Kad motrimo tolika zla, koja, danas više nego ikada, tako žestoko 
uznemiruju pojedince, obitelji, narode i čitavi svijet, gdje ćemo, 
Časna Braćo, potražiti lijeka? Možemo li naći kakvu pobožnost, 
koja bi bila odlučnija od štovanja Presv. Srca Isusova, koja bi bolje 
odgovarala posebnom obilježju kat. vjere, koja bi uspješnije 
priskočila u pomoć današnjim potrebama Crkve i ljudskog roda? 
Koje je štovanje plemenitije, slađe i spasonosnije od ovoga, budući 
da je posve usmjereno prema Božjoj ljubavi? Miserentissimus 
Redemptor. Konačno, što može jače djelovati od Kristove ljubavi - 
koju pobožnost prema Presv. Srcu dnevice više njeguje i umnaža - 
na vjernike, da ih potakne i privuče, da u svom životu privode u 
djelo evanđeoski zakon, bez kojega ljudi nikako ne mogu postići 
pravi mir, kako nam to lijepo svjedoče riječi Duha Svetoga: "Djelo 
pravde bit će mir" Iz 31,17. 

70. Mi ćemo se stoga ugledati u primjer Našeg neposrednog 
Predšasnika; pa ćemo opet upraviti svoj Našoj predragoj djeci u 
Kristu onu opomenu, koju je neumrle uspomene Lav XIII. upravio 
na kraju prošlog stoljeća svim vjernicima i svim, onima, koji su 
iskreno zabrinuti za njihov spas i za spas građanskog društva: "Gle, 
danas pred našim očima blista drugi presretni i Božanski znak, 
naime Pres. Srce Isusovo, obasjano presjajnim sjajem usred 
plamena. U njega moramo staviti sve ufanje. Od njega moramo 
izmoliti spasenje ljudsko i od njega ga očekivati" Annum Sacrum; 
Acta Leonis, Miserentissimus Redemptor. 

71. Naša je živa želja, da u čašćenje Srca Isusova nađu kao zastavu i 
vrelo jedinstva, spasenja i mira svi oni, koji se ponose kršćanskim 
imenom i koji junački vojuju, da se u svijetu učvrsti kraljevstvo 
Kristovo. Ipak nitko ne smije misliti, da ovo štovanje umanjuje 
vrijednost drugim pobožnostima, kojima kršćanski puk - pod 
vodstvom Crkve - časti Božanskog Otkupitelja. Naprotiv, žarka 
pobožnost prema Srcu Isusovu zacijelo će njegovati i promicati 
osobito čašćenje presv. Križa i ljubav prema presv. Oltarskom 

Sakramentu. Možemo sigurno tvrditi, da nitko ne može dobro 
razumjeti Raspetog Isusa, ako nije zavirio u mističnu nutrinu 
njegovog Srca. To divno osvjetljuje ono, što je Isus Krist objavio sv. 
Gertrudi i sv. Mariji Margareti. Niti čovjek može lako shvatiti silnu 
ljubav, koju je Krist pokazao dajući nam sama sebe za duhovnu 
hranu, ako ne bude posebnim načinom častio euharistijsko Srce 
Isusovo, koje nas mora potsjećati, da se poslužimo riječima Našeg 
Predšasnika bi. uspomene Lava XIII.: "Čin najviše ljubavi, u kojem 
je naš Otkupitelj izlio sve bogatstvo svoga Srca i ustanovio 
klanjanja dostojni Sakramenat Euharistije, da s nama boravi sve do 
konca vjekova" Litt. Apost. quibus Archisodolitos a Corde 
Eucharistico Jesu od S. Joachim de Urbe erigitur; Acta Leonis; 
Miroe coritatis. "Jer Euharistija, koju nam je poklonio s toliko 
ljubavi svega Srca, nije najmanji dio njegova Srca" De Eucharistia; 
Opera orrinio. 

72. Konačno, potaknuti silnom željom, da stavimo sigurnu branu 
protiv bezbožnih spletaka neprijatelja Boga i Crkve, te da ponovno 
privedemo na stazu ljubavi prema Bogu i bližnjemu obitelji i 
narode. Mi se ne ustručavamo pokazati štovanje Presv. Srca 
Isusova kao najbolju školu Božanske ljubavi. Božanske, velimo, 
ljubavi, jer ona mora biti temelj Božjeg kraljevstva u svim dušama, 
u obiteljima i u narodima, da ih uvidi, kako to veoma mudro kaže 
bi. uspomene Naš Predšasnik: "Kraljevstvo Isusa Krista nalazi svoju 
snagu i svoju ljepotu u Božanskoj ljubavi. Sveta i uredna ljubav je 
njegov temelj i vrhunac. Odatle nužno slijede slijedeća načela: 
nepovredivo ispunjavati svoje dužnosti; tuđa prava nikada ne 
krnjiti; više cijeniti nebesko nego zemaljsko; ljubav Božju cijeniti 
iznad svega" Tometsi: Acta Leonis. 

Neokaljano Srce Marijino 

73. Da bi pak kršćanska zajednica i cijeli ljudski rod crpio što veću 
korist iz štovanja Presv. Srca Isusova, vjernici moraju voditi brigu, 
da s ovim štovanjem usko povežu i čašćenje Bezgrešnog Srca 
Marijina. Bog je htio, da preblažena Djevica Marija bude 
nerazdjeljivo sjedinjena s Kristom u djelu otkupljenja čovječanstva. 
Naše spasenje izvire iz ljubavi Isusa Krista i njegovih patnja usko 
povezanih s ljubavlju i patnjama njegove Majke. Zato posve 
dolikuje, da kršćanski puk, budući da je primio Božanski život od 

Krista po Mariji, uz dužno čašćenje Presv. Srca Isusova, iskazuje i 
preljubeznom Srcu nebeske Majke osjećaje bogoljubnosti, ljubavi, 
zahvalnosti i zadovoljštine. S ovom premudrom i preslatkom 
osnovom Božanske Providnosti posve je u skladu, što smo Mi, 
posebnim činom, svečano posvetili neokaljanom Srcu BI. Djevice 
Marije svetu Crkvu i cijeli svijet. Usp. AAS. 

Proslava 100-godišnjice dekreta Pape Pija IX. 

74.Ove se godine, kako spomenusmo, sretno navršava prvo stoljeće, 
otkako se u cijeloj Crkvi slavi svetkovina Presv. Srca Isusova po 
naredbi Našeg Predšasnika bl. uspomene Pija IX. Stoga Časna 
Braćo, vruće želimo, da kršćanski narod posvuda svečano slavi ovu 
stoljetnicu u čast Presv. Srca Isusova javnim klanjanjem, 
zahvaljivanjem i zadovoljštinama. Ove će svečanosti kršćanske 
radosti i pobožnosti zacijelo posebnim žarom slaviti - sjedinjen u 
molitvi i ljubavi sa svim vjernicima - onaj narod, iz kojeg je potekla 
po Božjoj volji sveta djevica, neumorni glasnik i promicatelj ove 
pobožnosti. 

75. Puni preslatke utjehe i radujući se unaprijed duhovnim plodovima, 
koji će - kako se nadamo - obilno provreti u Crkvi iz čašćenja Presv. 
Srca Isusova - ako vjernici budu ovu pobožnost pravo razumjeli i 
ako je budu marljivo obavljali prema onome, kako smo je razložili - 
šaljemo k Bogu ponizne molitve, da bude na pomoć svojim 
milostima ovim našim prevrućim željama. Molimo da se, milošću 
Božjom, po ovogodišnjim svečanostima, sve više i više rasplamti i 
proširi pobožnost prema Presv. Srcu Isusovu i da se sve bujnije 
rasprostrani po cijelom svijetu njegovo preslatko gospodstvo i 
kraljevstvo: "kraljevstvo istine i života, kraljevstvo svetosti i 
milosti, kraljevstvo pravde, ljubavi i mira" Praef. Jesu Christi Regis. 

76. Kao zalog ovih milosti od svega srca podjeljujemo Apostolski 
blagoslov svakome od Vas, Časna Braćo, svećenstvu i Vama 
povjerenim vjernicima, posebno onima, koji se zalažu oko 
promicanja i širenja štovanja Presv. Srca Isusova. 


Dano u Rimu, kod sv. Petra, dne 15. svibnja 1956. god., osamnaeste 
godine Našeg Pontifikata. 

Pio PP. XII. 




Ova je enciklika u hrvatskom prijevodu objavljivana 
u nastavcima u Vjesniku Đakovačke biskupije 
1957. g. u brojevima od 1. do 9. Ovdje je donesena prema tome prijevodu. 




(Enciklika je, uz dozvolu urednika, preuzeta sa stranice Katolik.hr .) 



